Lietuvos Respublikos Vyriausybė

nutarimas

DĖL lietuvos respublikos vyriausybės 2019 m. liepos 31 d. nutarimo nr. 808 „dėl įgaliojimų suteikimo įgyvendinant LIETUVOS RESPUBLIKOS GINKLŲ IR ŠAUDMENŲ KONTROLĖS ĮSTATYMą“ pakeitimo

2023 m. liepos 31 d. Nr. 636

Vilnius

Lietuvos Respublikos Vyriausybė n u t a r i a:

Pakeisti Lietuvos Respublikos Vyriausybės 2019 m. liepos 31 d. nutarimą Nr. 808 „Dėl įgaliojimų suteikimo įgyvendinant Lietuvos Respublikos ginklų ir šaudmenų įstatymą“ ir jį išdėstyti nauja redakcija:

„LIETUVOS RESPUBLIKOS VYRIAUSYBĖ

NUTARIMAS

DĖL LIETUVOS RESPUBLIKOS GINKLŲ IR ŠAUDMENŲ KONTROLĖS ĮSTATYMO ĮGYVENDINIMO

Vadovaudamasi Lietuvos Respublikos ginklų ir šaudmenų kontrolės įstatymo 1 straipsnio 4 dalimi, 12 straipsnio 10 dalimi, 13 straipsnio 13 dalimi, 14 straipsnio 3 dalimi, 15 straipsnio 1 dalimi, 19 straipsnio 10 dalimi, 21 straipsnio 2 dalies 7 ir 10 punktais, 4 dalimi, 23 straipsnio 1, 2, 4, 5 ir 6 dalimis, 24 straipsnio 1, 2 dalimis ir 3 dalies 8 punktu, 25 straipsnio 2, 3 dalimis, 10 dalies 1 ir 6 punktais ir 12 dalimi, 27 straipsnio 3 ir 5 dalimis, 28 straipsnio 7 dalimi, 32 straipsnio 3 ir 4 dalimis, 36 straipsnio 1 dalimi, 37 straipsnio 11 dalimi, 38 straipsnio 5 dalimi, 39 straipsnio 4 dalimi, 41 straipsnio 4, 5 ir 9 dalimis, 42 straipsnio 4, 5, 6 ir 9 dalimis, 43 straipsnio 3, 4 ir 6 dalimis, 44 straipsniu, 451 straipsnio 1–4 dalimis, Lietuvos Respublikos Vyriausybė nutaria:

1. Patvirtinti pridedamus:

1.1. Apdovanojimo ginklais tvarkos aprašą;

1.2. Ginklų, ginklų priedėlių, šaudmenų, jų dalių eksporto, importo, vežimo, gabenimo tranzitu per Lietuvos Respubliką tvarkos aprašą;

1.3. Ginklų prekybos tarpininkų įregistravimo ir sutikimų dėl ginklų partijos perdavimo išdavimo tvarkos aprašą;

1.4. Pavienių ginklų įvežimo, išvežimo, vežimo, gabenimo tranzitu, vežimo Lietuvos Respublikoje ir informacijos apie pavienių ginklų vežimą pateikimo užsienio valstybėms tvarkos aprašą;

1.5. Ūkinės veiklos, susijusios su ginklais, ginklų priedėliais, šaudmenimis, jų dalimis, licencijavimo taisykles.

2. Įgalioti:

2.1. Policijos departamentą prie Lietuvos Respublikos vidaus reikalų ministerijos:

2.1.1. nustatyti:

2.1.1.1. fizinių asmenų ginklų, ginklų priedėlių, šaudmenų ir jų dalių civilinės apyvartos tvarką;

2.1.1.2. Europos fizinių ir Europos juridinių asmenų ginklų, ginklų priedėlių, šaudmenų, jų dalių civilinės apyvartos tvarką;

2.1.1.3. šaunamųjų ginklų perdirbimo į imitacinius ginklus, jų naudojimo, ginklų, šaudmenų, jų dalių kolekcijų sudarymo, laikymo, eksponavimo, likvidavimo, ginklų, šaudmenų perdirbimo kolekcijoms ir ginklų, ginklų priedėlių, šaudmenų, jų dalių parodų organizavimo tvarką ir reikalavimus parodoms;

2.1.1.4. akredituoto ir reziduojančio užsienio valstybių diplomatinių atstovybių, konsulinių įstaigų ir tarptautinių organizacijų atstovybių diplomatinio, administracinio techninio ir aptarnaujančiojo personalo, jų šeimos narių, taip pat kitų asmenų, kuriems atitinkamas privilegijas suteikia tarptautiniai susitarimai, ginklų ir šaudmenų įsigijimo, laikymo, įvežimo į Lietuvos Respubliką ir išvežimo iš jos tvarką;

2.1.1.5. ginklų, ginklų priedėlių, šaudmenų, jų dalių laikymo, saugojimo ir laikino saugojimo sąlygas ir reikalavimus;

2.1.1.6. į Lietuvos Respubliką importuotų, atvežtų, pagamintų ar specialiojo statuso subjektų į civilinę apyvartą perduotų ginklų žymėjimo tvarką;

2.1.1.7. šaudymo tiruose ar šaudyklose, jų teritorijoje reikalavimus, reikalavimus dėl tirų, šaudyklų patalpų bei ginklo naudojimo ir nuomos tire ar šaudykloje tvarką;

2.1.1.8. A, B kategorijų graižtvinių trumpųjų šaunamųjų ginklų išbandymo, tūtelių ir kulkų kolekcijų sudarymo, tvarkymo ir naudojimo tvarką;

2.1.1.9. ginklų, ginklų priedėlių, šaudmenų, jų dalių paėmimo ir tolesnio jų panaudojimo tvarką;

2.1.2. sudaryti ekspertų komisiją daiktų ir įrenginių modelius ginklams, ginklų priedėliams, šaudmenims, jų dalims ir konkrečiai jų kategorijai priskirti;

2.2. Turto valdymo ir ūkio departamentą prie Lietuvos Respublikos vidaus reikalų ministerijos:

2.2.1. nustatyti:

2.2.1.1. perduotų realizuoti ginklų, ginklų priedėlių, šaudmenų, jų dalių, kurių nuosavybės teisės subjektu tapo valstybė, tinkamumo naudoti nustatymo ir vertės apskaičiavimo tvarką;

2.2.1.2. ginklų, ginklų priedėlių, šaudmenų, jų dalių sunaikinimo tvarką;

2.2.1.3. tinkamų naudoti ginklų, ginklų priedėlių, šaudmenų, dalių perdavimo kitiems specialiojo statuso subjektams, valstybės institucijoms ir įstaigoms realizavimo ir sunaikinimo tvarką;

2.2.2. administruoti konfiskuotus ar kitaip valstybei perduotinus ginklus, ginklų priedėlius, šaudmenis, jų dalis;

2.2.3. realizuoti iš asmenų paimtus A kategorijos ginklus, ginklų dalis ir šaudmenis, skirtus tik A kategorijos ginklams, A kategorijos ginklų priedėlius, išskyrus Ginklų ir šaudmenų kontrolės įstatymo 3 straipsnio 2, 6–10 punktuose išvardytus A kategorijos ginklus, duslintuvus, šaudmenis, jų dalis, taip pat išskyrus šio įstatymo 3 straipsnio 7 punkte nurodytų ginklų dėtuves, į kurias telpa daugiau kaip 20 šovinių, ir šio įstatymo 3 straipsnio 8 punkte nurodytų ginklų dėtuves, į kurias telpa daugiau kaip 10 šovinių;

2.2.4. naikinti netinkamus naudoti ar perduotus sunaikinti ginklus, ginklų priedėlius, šaudmenis, jų dalis;

2.2.5. atlikti Ginklų ir šaudmenų kontrolės įstatymo 451 straipsnio 1 ir 2 dalyse nurodytus veiksmus;

2.2.6. sudaryti ginklų naikinimo komisiją;

2.2.7. patikėjimo teise valdyti, naudoti Ginklų ir šaudmenų kontrolės įstatymo 451 straipsnio 3 dalyje nurodytus ginklus, ginklų priedėlius, šaudmenis, jų dalis ir jais disponuoti;

2.2.8. vykdyti Ginklų ir šaudmenų kontrolės įstatymo 23 straipsnio 1 dalyje ir 24 straipsnio 1 dalyje nurodytą veiklą.

3. Pripažinti netekusiais galios:

3.1. Lietuvos Respublikos Vyriausybės 2003 m. balandžio 8 d. nutarimą Nr. 431 „Dėl Apdovanojimo ginklais taisyklių patvirtinimo“ su visais pakeitimais ir papildymais;

3.2. Lietuvos Respublikos Vyriausybės 2011 m. birželio 15 d. nutarimą Nr. 739 „Dėl ginklų, ginklų priedėlių, šaudmenų, jų dalių eksporto, importo, vežimo ir gabenimo tranzitu“ su visais pakeitimais ir papildymais;

3.3. Lietuvos Respublikos Vyriausybės 2011 m. rugpjūčio 17 d. nutarimą Nr. 957 „Dėl Ginklų prekybos tarpininkų įregistravimo ir sutikimų dėl ginklų partijos perdavimo išdavimo taisyklių patvirtinimo“ su visais pakeitimais ir papildymais;

3.4. Lietuvos Respublikos Vyriausybės 2011 m. rugsėjo 21 d. nutarimą Nr. 1111 „Dėl Ūkinės veiklos, susijusios su ginklais, ginklų priedėliais, šaudmenimis ir jų dalimis, licencijavimo taisyklių patvirtinimo“ su visais pakeitimais ir papildymais.“

Ministrė Pirmininkė	Ingrida Šimonytė

Užsienio reikalų ministras,

pavaduojantis vidaus reikalų ministrą	Gabrielius Landsbergis

PATVIRTINTA

Lietuvos Respublikos Vyriausybės

2023 m. liepos 31 d. nutarimu Nr. 636

APDOVANOJIMO GINKLAIS TVARKOS APRAŠAS

I SKYRIUS

BENDROSIOS NUOSTATOS

1. Apdovanojimo ginklais tvarkos aprašas (toliau – Aprašas) nustato asmenų apdovanojimo B, C kategorijų trumpaisiais šaunamaisiais ginklais (pistoletais, revolveriais) (toliau – B, C kategorijos ginklas), kardais, kalavijais, durklais ar kitais šaltaisiais ginklais (toliau kartu – ginklas) tvarką.

2. Aprašas nereglamentuoja nuolatinių Lietuvos Respublikos gyventojų apdovanojimo ginklais, kai šiuos gyventojus apdovanoja ginklais Lietuvos Respublikos ginklų ir šaudmenų kontrolės įstatymo (toliau – Įstatymas) 42 straipsnio 8 dalyje nurodyti asmenys. Šiuo atveju nuolatiniai Lietuvos Respublikos gyventojai gali turėti dovanotą ginklą Lietuvos Respublikoje, jei turi Įstatymo nustatyta tvarka gautą galiojantį leidimą laikyti ar leidimą nešiotis ginklą.

3. Apraše vartojamos sąvokos:

3.1. Apdovanojimo dokumentas – Respublikos Prezidento dekretas, Seimo Pirmininko potvarkis, Ministro Pirmininko potvarkis, krašto apsaugos ministro, Lietuvos kariuomenės vado ar vidaus reikalų ministro įsakymas dėl asmens apdovanojimo ginklu.

3.2. Apdovanotasis asmuo – asmuo, apdovanotas ginklu.

3.3. Dovanotojas – Respublikos Prezidentas, Seimo Pirmininkas, Ministras Pirmininkas, krašto apsaugos ministras, Lietuvos kariuomenės vadas arba vidaus reikalų ministras.

3.4. Kitos Apraše vartojamos sąvokos suprantamos taip, kaip jos apibrėžtos Įstatyme.

II SKYRIUS

PASIŪLYMŲ DĖL ASMENŲ APDOVANOJIMO GINKLAIS TEIKIMAS RESPUBLIKOS PREZIDENTUI, SEIMO PIRMININKUI IR MINISTRUI PIRMININKUI

4. Valstybės institucijos ir įstaigos (toliau – valstybės institucijos) savo iniciatyva arba gavusios Aprašo 5 punkte nurodytų asmenų pasiūlymus dėl asmenų apdovanojimo ginklais, teikia Respublikos Prezidentui, Seimo Pirmininkui, Ministrui Pirmininkui pasiūlymus dėl asmenų apdovanojimo ginklais.

5. Pasiūlymus dėl asmenų apdovanojimo ginklais valstybės institucijoms gali teikti fiziniai ir juridiniai asmenys, taip pat juridinio asmens statuso neturintys subjektai.

6. Respublikos Prezidentas, Seimo Pirmininkas, Ministras Pirmininkas gali apdovanoti asmenis ginklais ir be valstybės institucijų pasiūlymo dėl asmenų apdovanojimo ginklais.

7. Pasiūlymai dėl asmenų apdovanojimo ginklais Respublikos Prezidentui, Seimo Pirmininkui ir Ministrui Pirmininkui teikiami tik esant šioms sąlygoms:

7.1. yra bent vienas Įstatymo 42 straipsnio 7 dalyje nustatytas apdovanojimo ginklu pagrindas;

7.2. asmuo sutinka būti apdovanotas ginklu;

7.3. siūlomas apdovanoti B ar C kategorijos ginklais asmuo turi galiojantį Įstatymo 12 straipsnio 10 dalyje nurodytą leidimą laikyti ar leidimą nešiotis B, C kategorijų ginklus arba pateikia valstybės institucijai teigiamą Lietuvos policijos generalinio komisaro įgaliotos policijos įstaigos (toliau – policijos įstaiga) sprendimą, nurodytą Įstatymo 12 straipsnio 3 dalyje, dėl leidimo laikyti ar leidimo nešiotis B, C kategorijų ginklus.

8. Valstybės institucijos pasiūlyme dėl asmens apdovanojimo ginklu turi būti nurodyti siūlomo apdovanoti asmens duomenys (vardas, pavardė, gimimo data, išsilavinimas; glaustas darbo veiklos ar tarnybos eigos apibūdinimas; skatinimai ir apdovanojimai, nurodant jų skyrimo teisinį pagrindą, datą), nurodytas apdovanojimo ginklu pagrindas, pasiūlymas, kokiu ginklu asmenį apdovanoti, pasiūlymas dėl galimos apdovanojimo ginklu progos ir datos.

9. Respublikos Prezidentas, Seimo Pirmininkas ir Ministras Pirmininkas, priėmęs sprendimą asmenį apdovanoti ginklu, apie tai informuoja valstybės instituciją, nurodydamas planuojamą apdovanoti asmenį ginklu datą.

III SKYRIUS

PASIŪLYMŲ DĖL ASMENŲ APDOVANOJIMO GINKLAIS TEIKIMAS KRAŠTO APSAUGOS MINISTRUI, LIETUVOS KARIUOMENĖS VADUI IR VIDAUS REIKALŲ MINISTRUI

10. Krašto apsaugos sistemos institucijų ir vidaus tarnybos sistemos statutinių įstaigų vadovai teikia krašto apsaugos ministrui, Lietuvos kariuomenės vadui ir vidaus reikalų ministrui pasiūlymus dėl šiose institucijose ir įstaigose pareigas einančių asmenų apdovanojimo ginklais. Šie pasiūlymai surašomi ir teikiami vadovaujantis Aprašo 7 ir 8 punktų nuostatomis.

11. Krašto apsaugos ministras nustato asmenų, einančių pareigas krašto apsaugos sistemos institucijose, apdovanojimo ginklais tvarką. Lietuvos kariuomenės vadas nustato asmenų, einančių pareigas (tarnaujančių) kariuomenėje, apdovanojimo ginklais tvarką. Vidaus reikalų ministras, suderinęs su teisingumo ministru ir finansų ministru, nustato asmenų, einančių pareigas vidaus tarnybos sistemos statutinėse įstaigose, apdovanojimo ginklais tvarką.

IV SKYRIUS

APDOVANOJIMAS GINKLAIS

12. Dovanotojas įteikia apdovanotajam asmeniui ginklą ir apdovanojimo dokumento kopiją arba jo išrašą. Apdovanojimo dokumente turi būti nurodyti šie duomenys: dovanotojo vardas ir pavardė, pareigos, apdovanotojo asmens vardas ir pavardė, apdovanojimo ginklu pagrindas, kokiu ginklu apdovanojama, apdovanojimo ginklu proga ir data. Jeigu apdovanojama B, C kategorijos ginklu, apdovanojimo dokumente nurodoma šio ginklo rūšis, modelis, kalibras, numeris, gamintojas, o jeigu apdovanojama kardu, kalaviju, durklu ar kitu šaltuoju ginklu – tik šio ginklo pavadinimas.

13. Apdovanojimui skirti ginklai pažymimi graviruojant. Ginklai graviruojami prieš įteikiant apdovanotajam asmeniui ginklą ir apdovanojimo dokumento kopiją arba jo išrašą. Išgraviruojami šie duomenys: dovanotojo pareigos, apdovanotojo asmens vardas ir pavardė (karių – karinis laipsnis), apdovanojimo data, žodžiai „Už nuopelnus Lietuvos valstybei“, „Už pasižymėjimą kovos aplinkybėmis“, „Už pasiaukojimą ir narsą“, „Už asmeninę drąsą“ arba „Už nepriekaištingą tarnybinių pareigų atlikimą“. Be to, gali būti išgraviruojama institucijos, kurioje eina pareigas dovanotojas, atributika.

14. Išlaidas, susijusias su ginklo įgijimu ir graviravimu, apmoka pasiūlymą dėl asmens apdovanojimo ginklu teikusi institucija.

15. Jeigu apdovanotasis asmuo yra valstybės tarnautojas, informacija apie kiekvieną apdovanojimą ginklu įrašoma į valstybės tarnautojo asmens bylą.

V SKYRIUS

BAIGIAMOSIOS NUOSTATOS

16. Praradus apdovanojimo dokumento kopiją arba jo išrašą, apdovanotojo asmens prašymu dovanotojas ar jo įgaliotas asmuo išduoda kitą apdovanojimo dokumento kopiją arba jo išrašą.

17. Apdovanotasis asmuo per 5 darbo dienas nuo ginklo ir apdovanojimo dokumento kopijos jam įteikimo, privalo kreiptis į policijos įstaigą dėl dovanoto ginklo užregistravimo. Apdovanotasis asmuo šį ginklą laiko, nešioja ir naudoja Lietuvos Respublikos ginklų ir šaudmenų kontrolės įstatymo ir jo įgyvendinamųjų teisės aktų nustatyta tvarka.

18. Asmens duomenys, kurie pateikiami dokumentuose pagal Aprašo nuostatas, tvarkomi vadovaujantis 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas), Lietuvos Respublikos asmens duomenų teisinės apsaugos įstatymu bei kitais Lietuvos Respublikos teisės aktais, reglamentuojančiais asmens duomenų apsaugą. Asmens duomenų tvarkymo tikslas – siekiant priimti sprendimą dėl asmens apdovanojimo ginklu ir įvertinti, ar asmuo, kurį siūloma apdovanoti ginklu, atitinka Aprašo 7 punkto sąlygas. Duomenų subjektų teisės įgyvendinamos duomenų valdytojo, į kurį kreipiamasi dėl duomenų subjekto teisių įgyvendinimo, nustatyta tvarka.

____________________

PATVIRTINTA
Lietuvos Respublikos Vyriausybės

2023 m. liepos 31 d. nutarimu Nr. 636

GINKLŲ, GINKLŲ PRIEDĖLIŲ, ŠAUDMENŲ, JŲ DALIŲ EKSPORTO, IMPORTO, VEŽIMO, GABENIMO TRANZITU PER LIETUVOS RESPUBLIKĄ TVARKOS APRAŠAS

I SKYRIUS

BENDROSIOS NUOSTATOS

1. Ginklų, ginklų priedėlių, šaudmenų, jų dalių eksporto, importo, vežimo, gabenimo tranzitu per Lietuvos Respubliką tvarkos aprašas (toliau – Aprašas) reglamentuoja A kategorijos ginklų, ginklų priedėlių, šaudmenų, jų dalių vežimą, B, C kategorijų ginklų, ginklų priedėlių, šaudmenų, jų dalių, skirtų parduoti, realizuoti ar kitaip perduoti, eksportą, importą, vežimą, gabenimą tranzitu per Lietuvos Respubliką, taip pat informacijos apie ginklų, ginklų priedėlių, šaudmenų, jų dalių vežimą, eksportą pateikimą užsienio valstybėms.

Aprašas įgyvendina 2012 m. kovo 14 d. Europos Parlamento ir Tarybos reglamento (ES) Nr. 258/2012, kuriuo įgyvendinamas Jungtinių Tautų protokolo prieš neteisėtą šaunamųjų ginklų, jų dalių ir komponentų bei šaudmenų gamybą ir prekybą jais, papildančio Jungtinių Tautų Konvenciją prieš tarptautinį organizuotą nusikalstamumą (JT šaunamųjų ginklų protokolas), 10 straipsnis ir nustatoma šaunamųjų ginklų, jų dalių ir komponentų bei šaudmenų eksporto leidimų sistema, importo ir tranzito priemonės (toliau – Reglamentas (ES) Nr. 258/2012) ir 2021 m. kovo 24 d. Europos Parlamento ir Tarybos direktyvos (ES) 2021/555 dėl ginklų įsigijimo ir laikymo kontrolės (kodifikuota redakcija), nuostatas.

2. Apraše vartojamos sąvokos:

2.1. Galutinio vartotojo sertifikatas – ginklus, ginklų priedėlius, šaudmenis, jų dalis eksportuojančios valstybės ginklų, ginklų priedėlių, šaudmenų, jų dalių apyvartą kontroliuojančioms kompetentingoms institucijoms jų reikalavimu pateikiamas dokumentas, kuriuo patvirtinama, kad importuotojui išduotame leidime importuoti ginklus, ginklų priedėlius, šaudmenis, jų dalis nurodyti ginklai, ginklų priedėliai, šaudmenys, jų dalys nebus eksportuojami arba reeksportuojami.

2.2. Kitos Apraše vartojamos sąvokos suprantamos taip, kaip jos apibrėžtos Lietuvos Respublikos ginklų ir šaudmenų kontrolės įstatyme (toliau – Įstatymas).

3. Europos juridiniams ar Europos fiziniams asmenims, turintiems Lietuvos policijos generalinio komisaro įgaliotos policijos įstaigos (toliau – policijos įstaiga) išduotą licenciją ar rašytinį sutikimą verstis ginklų, ginklų priedėlių, šaudmenų, jų dalių gamyba (toliau – gamintojai), leidžiama eksportuoti pačių pagamintus ginklus, ginklų priedėlius, šaudmenis, jų dalis ir importuoti ginklų, ginklų priedėlių, šaudmenų dalis tik gavus policijos įstaigos leidimą juos eksportuoti ar importuoti.

4. Europos juridiniams ar Europos fiziniams asmenims, turintiems policijos įstaigos išduotą licenciją ar rašytinį sutikimą taisyti ginklus, ginklų priedėlius ir jų dalis, perdirbti ginklus, ginklų priedėlius ir šaudmenis (toliau – taisytojai (perdirbėjai), leidžiama importuoti ar vežti iš užsienio valstybių šiai veiklai reikalingas ginklų dalis, tik gavus policijos įstaigos leidimą importuoti ginklus, ginklų priedėlius ir šaudmenų dalis ar išankstinį sutikimą dėl ginklų, ginklų priedėlių ir šaudmenų dalių vežimo.

5. Išvežti ginklus, ginklų priedėlius, šaudmenis, jų dalis iš Lietuvos Respublikos į kitą Europos Sąjungos valstybę narę leidžiama asmenims, turintiems licenciją ar rašytinį sutikimą eksportuoti, importuoti, vežti ginklus, ginklų priedėlius, šaudmenis, jų dalis eksportuotojams, importuotojams (toliau – eksportuotojai, importuotojai), gamintojams, gavusiems policijos įstaigos leidimą vežti ginklus, ginklų priedėlius, šaudmenis, jų dalis.

6. Galutinio vartotojo sertifikatus išduoda policijos įstaiga.

7.	Išankstinį sutikimą dėl ginklų, ginklų priedėlių, šaudmenų, jų dalių vežimo į Lietuvos Respublikos teritoriją iš Europos Sąjungos valstybės narės išduoda policijos įstaiga pagal gamintojo, taisytojo (perdirbėjo), eksportuotojo, importuotojo ar asmens, turinčio policijos įstaigos išduotą tarpininko įregistravimo pažymėjimą (toliau – tarpininkas), prašymą.

8. Prašymai ir dokumentai, kurių reikia norint gauti leidimą eksportuoti ginklus, ginklų priedėlius, šaudmenis, jų dalis, leidimą importuoti ginklus, ginklų priedėlius, šaudmenis, jų dalis, leidimą gabenti ginklus, ginklų priedėlius, šaudmenis, jų dalis tranzitu, leidimą vežti ginklus, ginklų priedėlius, šaudmenis, jų dalis (toliau kartu – leidimas), galutinio vartotojo sertifikatą, išankstinį sutikimą dėl ginklų, ginklų priedėlių, šaudmenų, jų dalių vežimo, policijos įstaigai gali būti pateikti per atstumą (siunčiant paštu, registruotu paštu, per kurjerį, elektroniniu paštu), elektroninių ryšių priemonėmis per Paslaugų ir gaminių kontaktinį centrą, per Policijos elektroninių paslaugų sistemą arba tiesiogiai kreipiantis į policijos įstaigą. Policijos įstaiga į pateiktus Apraše nurodytus prašymus atsako ir informaciją teikia tokiu būdu, kokiu buvo pateiktas prašymas. Jeigu prašyme buvo nurodytas būdas, kuriuo pareiškėjas pageidauja gauti atsakymą, atsakoma ir informacija teikiama prašyme nurodytu būdu.

II SKYRIUS

DOKUMENTAI, KURIŲ REIKIA LEIDIMUI GAUTI

9. Eksportuotojas, importuotojas, gamintojas, taisytojas (perdirbėjas), tarpininkas ar užsienio valstybės ūkio subjektas (toliau kartu – pareiškėjas), norintis gauti leidimą, pateikia policijos įstaigai laisvos formos prašymą ir kitus šiame skyriuje nurodytus dokumentus.

10. Leidimui eksportuoti ginklus, ginklų priedėlius, šaudmenis, jų dalis gauti pareiškėjas pateikia:

10.1. prašymą, kuriame nurodoma data, eksportuotojo, importuotojo (įskaitant gamintoją ir taisytoją (perdirbėją) ir galutinio vartotojo, kaip juridinio asmens, pavadinimas, kodas, buveinės adresas, telefono numeris, elektroninio pašto adresas, arba, kaip fizinio asmens, vardas, pavardė, asmens kodas (jeigu asmens kodo neturi, – gimimo data), asmens tapatybę patvirtinančio dokumento numeris, telefono numeris, elektroninio pašto adresas, gyvenamoji vieta (toliau – rekvizitai), leidimo rūšis (vienai ginklų partijai, daugkartinis ar bendrasis), valstybės (išskyrus valstybes nares), per kurių teritoriją gabenami ginklai, ginklų priedėliai, šaudmenys, jų dalys (toliau – tranzito valstybė), dabartinė ginklų, ginklų priedėlių, šaudmenų, jų dalių laikymo vieta, ginklų, ginklų priedėlių, šaudmenų, jų dalių vežimo maršrutas, transporto rūšis, ginklų, ginklų priedėlių, šaudmenų, jų dalių duomenys (gamintojas, modelis, ginklo kategorija, rūšis, identifikaciniai duomenys, šaudmenų tipas (kalibras), kombinuotosios nomenklatūros (KN) kodas, kiekis);

10.2. sutartį arba sąskaitą faktūrą, patvirtintą eksportuotojo, importuotojo, gamintojo, taisytojo (perdirbėjo) parašu, tarpininkavimo atveju – atstovavimo gamintojo, importuotojo, eksportuotojo, prekiautojo ar pirkėjo interesams sutartį (šiuose dokumentuose privalo būti duomenys apie ginklų kategorijas, rūšis, kiekį ir vertę, taip pat ginklų identifikaciniai duomenys);

10.3. valstybės importuotojos kompetentingos institucijos išduotą importo licenciją (leidimą);

10.4. jeigu į valstybę importuotoją ginklai, ginklų priedėliai, šaudmenys, jų dalys bus gabenami tranzitu per tranzito valstybę – dokumentus, patvirtinančius, kad tranzito valstybė tranzitui neprieštarauja (išskyrus Reglamento (ES) Nr. 258/2012 7 straipsnio 1 dalies b punkte nurodytas išimtis).

11. Leidimui importuoti ginklus, ginklų priedėlius, šaudmenis, jų dalis gauti pareiškėjas pateikia:

11.1. prašymą, kuriame nurodoma data, importuotojo ir eksportuotojo (įskaitant gamintoją ir taisytoją (perdirbėją) rekvizitai, ginklų, ginklų priedėlių, šaudmenų, jų dalių vežimo maršrutas, transporto rūšis, ginklų, ginklų priedėlių, šaudmenų, jų dalių duomenys (gamintojas, modelis, ginklo kategorija, rūšis, identifikaciniai duomenys (jeigu žinomi), šaudmenų tipas (kalibras), kombinuotosios nomenklatūros (KN) kodas, kiekis), taip pat nurodoma, ar eksportuotojas reikalauja (nereikalauja) galutinio vartotojo sertifikato;

11.2. sutartį arba sąskaitą faktūrą, patvirtintą eksportuotojo, importuotojo, gamintojo, taisytojo (perdirbėjo) parašu, tarpininkavimo atveju – atstovavimo sutartį gamintojo, importuotojo, eksportuotojo, prekiautojo ar pirkėjo interesams (šiuose dokumentuose privalo būti duomenys apie ginklų kategorijas, rūšis, kiekį ir vertę, taip pat ginklų identifikaciniai duomenys);

11.3. užsienio valstybės eksportuotojo ar gamintojo pateiktų reikalavimų (tik tuo atveju, kai eksportuotojas ar gamintojas tokius reikalavimus pateikia) sąrašą.

12. Leidimui gabenti ginklus, ginklų priedėlius, šaudmenis, jų dalis tranzitu gauti pareiškėjas pateikia:

12.1. prašymą, kuriame nurodoma data, eksportuotojo, importuotojo ir vežėjo ar įgalioto asmens rekvizitai, ginklų, ginklų priedėlių, šaudmenų, jų dalių vežimo maršrutas, transporto rūšis, ginklų, ginklų priedėlių, šaudmenų, jų dalių duomenys (gamintojas, modelis, ginklo kategorija, rūšis, identifikaciniai duomenys, šaudmenų tipas (kalibras), kombinuotosios nomenklatūros (KN) kodas, kiekis);

12.2. sutartį arba sąskaitą faktūrą, patvirtintą eksportuotojo, importuotojo, gamintojo, taisytojo (perdirbėjo) parašu (šiuose dokumentuose privalo būti duomenys apie ginklų kategorijas, rūšis, kiekį ir vertę, taip pat ginklų identifikaciniai duomenys);

12.3. valstybės importuotojos išduotą importo licenciją (leidimą).

13. Leidimui vežti ginklus, ginklų priedėlius, šaudmenis, jų dalis gauti pareiškėjas pateikia:

13.1. prašymą, kuriame nurodoma data, siuntėjo ir gavėjo rekvizitai, ginklų, ginklų priedėlių, šaudmenų, jų dalių vežimo maršrutas, transporto rūšis, šaunamųjų ginklų išsiuntimo ir numatomo gavimo datos, ginklų, ginklų priedėlių, šaudmenų, jų dalių duomenys (gamintojas, modelis, ginklo kategorija, rūšis, identifikaciniai duomenys, šaudmenų tipas (kalibras), kiekis);

13.2. sutartį arba sąskaitą faktūrą, patvirtintą eksportuotojo, importuotojo, gamintojo, taisytojo (perdirbėjo) parašu (šiuose dokumentuose privalo būti duomenys apie ginklų kategorijas, rūšis, kiekį ir vertę, taip pat ginklų identifikaciniai duomenys (jeigu žinomi);

13.3. Europos Sąjungos valstybės narės kompetentingos institucijos sutikimą, kad ginklai, ginklų priedėliai, šaudmenys, jų dalys būtų įvežti į šios valstybės teritoriją.

14. Užsienio valstybės ūkio subjektas, norintis gauti leidimą gabenti ginklus, ginklų priedėlius, šaudmenis, jų dalis tranzitu, kartu su prašymu pateikia policijos įstaigai juridinio asmens įregistravimo pažymėjimo kopiją, dokumentus, patvirtinančius užsienio valstybės ūkio subjekto teisę verstis ginklų, ginklų priedėlių, šaudmenų, jų dalių eksportu ar ginklų importu, sutartį arba sąskaitą faktūrą, patvirtintą užsienio valstybės ūkio subjekto vadovo parašu (šiuose dokumentuose privalo būti duomenys apie ginklų kategorijas, rūšis, kiekį ir vertę, taip pat ginklų, ginklų priedėlių, šaudmenų, jų dalių identifikaciniai duomenys), įgaliojimą, jeigu leidimą gabenti ginklus, ginklų priedėlius, šaudmenis, jų dalis tranzitu atsiims jo atstovas (įgaliotinis). Kartu su prašymu užsienio valstybės ūkio subjektas policijos įstaigai pateikia valstybės importuotojos išduotą importo licenciją (leidimą).

15. Aprašo 10–14 punktuose nurodyti dokumentai pateikiami lietuvių arba anglų kalba, o jeigu šie dokumentai pateikiami kita užsienio kalba, kartu turi būti pateikiamas vertimo paslaugas teikiančio asmens patvirtintas jų vertimas į lietuvių kalbą.

16. Policijos įstaiga per 5 darbo dienas nuo Aprašo 9–14 punktuose nurodytų dokumentų gavimo dienos:

16.1. elektroniniu būdu pateikia Lietuvos Respublikos užsienio reikalų ministerijai prašymo išduoti leidimą eksportuoti ginklus, ginklų priedėlius, šaudmenis, jų dalis, leidimą importuoti ginklus, ginklų priedėlius, šaudmenis, jų dalis arba leidimą gabenti ginklus, ginklų priedėlius, šaudmenis, jų dalis, tranzitu ir kartu su juo pateiktų dokumentų kopijas konsultacijoms, siekdama įvertinti, ar nėra Įstatymo 23 straipsnio 9 dalies 5, 10 ir 11 punktuose nustatytų aplinkybių; jeigu yra bent viena iš šių aplinkybių, Užsienio reikalų ministerija ne vėliau kaip per 5 darbo dienas nuo šiame papunktyje nurodytų dokumentų gavimo dienos apie tai raštu informuoja policijos įstaigą;

16.2. išsiunčia pareiškėjui patvirtinimą, kad prašymas gautas, nurodo terminą, per kurį prašymas turi būti išnagrinėtas.

III SKYRIUS

leidimŲ išdavimas

17.	Jeigu nėra Įstatymo 23 straipsnio 9 dalyje nustatytų aplinkybių, policijos įstaiga per Policijos licencijuojamos veiklos informacinę sistemą išduoda leidimą arba motyvuotą atsisakymą išduoti leidimą pareiškėjui pateikia per 20 darbo dienų nuo visų tinkamai įformintų dokumentų gavimo. Pareiškėjui pageidaujant yra pateikiamas leidimo išrašas iš Policijos licencijuojamos veiklos informacinės sistemos ant blanko Aprašo 22–24 punktuose nustatyta tvarka.

18.	Jeigu pareiškėjas pateikia neišsamius ar netinkamai įformintus dokumentus arba pateikia ne visus dokumentus, policijos įstaiga per 5 darbo dienas nuo Aprašo 9 punkte nurodyto prašymo gavimo dienos praneša pareiškėjui, kad būtina per policijos įstaigos nustatytą terminą patikslinti dokumentus ir (ar) pateikti trūkstamus dokumentus ir kad terminas leidimui išduoti skaičiuojamas nuo visų tinkamai įformintų dokumentų pateikimo dienos.

19.	Jeigu ginklai, ginklų priedėliai, šaudmenys, jų dalys laikomi kitoje Europos Sąjungos valstybėje narėje, policijos įstaiga kreipiasi į atitinkamą Europos Sąjungos valstybės narės, kurioje laikomi ginklai, ginklų priedėliai, šaudmenys, jų dalys kompetentingą instituciją ir pateikia jai prašymo (tik dėl leidimo eksportuoti ginklus, ginklų priedėlius, šaudmenis, jų dalis) ir kartu su juo pateiktų dokumentų kopijas. Europos Sąjungos valstybės narės kompetentingai institucijai nesutikus, kad pareiškėjui būtų išduotas leidimas eksportuoti ginklus, ginklų priedėlius, šaudmenis, jų dalis, policijos įstaiga, vadovaudamasi Įstatymo 23 straipsnio 9 dalies 7 punktu, atsisako išduoti leidimą eksportuoti ginklus, ginklų priedėlius, šaudmenis, jų dalis.

20.	Jeigu Aprašo 10.4 papunktyje nustatytu atveju per 20 darbo dienų nuo eksportuotojo rašytinio prašymo neprieštarauti tranzitui pateikimo prieštaravimų tranzitui negauta, laikoma, kad tranzito valstybė, į kurią kreiptasi, tranzitui neprieštarauja.

21.	Leidimas neišduodamas Įstatymo 23 straipsnio 9 dalyje nustatytais atvejais.

22. Leidimų eksportuoti ginklus, ginklų priedėlius, šaudmenis, jų dalis, leidimų importuoti ginklus, ginklų priedėlius, šaudmenis, jų dalis išrašai pateikiami pareiškėjui vienu egzemplioriumi, kurį pareiškėjas pateikia muitinei. Muitinės įstaiga Muitinės departamento prie Lietuvos Respublikos finansų ministerijos (toliau – Muitinės departamentas) generalinio direktoriaus nustatyta tvarka per 15 darbo dienų nuo ginklų, ginklų priedėlių, šaudmenų, jų dalių eksporto ar ginklų, ginklų priedėlių, šaudmenų, jų dalių importo elektroninių ryšių priemonėmis policijos įstaigą informuoja, kada ginklai, ginklų priedėliai, šaudmenys, jų dalys importuoti į Lietuvos Respubliką ar eksportuoti iš jos ir per kurį muitinės postą. Jeigu išduotas bendrasis ar daugkartinis leidimas eksportuoti ar leidimas importuoti ginklus, ginklų priedėlius, šaudmenis, jų dalis, šiame punkte nustatytos procedūros vykdomos kiekvieną kartą, kai su šiais leidimais vežami ginklai, ginklų priedėliai, šaudmenys, jų dalys.

23. Leidimo gabenti ginklus, ginklų priedėlius, šaudmenis, jų dalis tranzitu išrašas pateikiamas pareiškėjui 5 egzemplioriais: pirmasis ir antrasis egzemplioriai skirti muitinės įstaigai, per kurią įvežami ginklai, ginklų priedėliai, šaudmenys, jų dalys, trečiasis ir ketvirtasis – muitinės įstaigai, per kurią ginklai, ginklų priedėliai, šaudmenys, jų dalys išvežami, penktasis – pareiškėjui. Muitinės įstaiga Muitinės departamento generalinio direktoriaus nustatyta tvarka leidimo gabenti ginklus, ginklų priedėlius, šaudmenis, jų dalis tranzitu pirmojo egzemplioriaus (kai ginklai, ginklų priedėliai, šaudmenys, jų dalys įvežami į Lietuvos Respubliką) arba trečiojo egzemplioriaus (kai ginklai, ginklų priedėliai, šaudmenys, jų dalys išvežami iš Lietuvos Respublikos) kitoje pusėje pažymi muitinės įstaigos spaudu ir per 15 darbo dienų nuo ginklų, ginklų priedėlių, šaudmenų, jų dalių įvežimo ar išvežimo persiunčia policijos įstaigai.

24.	Leidimo vežti ginklus, ginklų priedėlius, šaudmenis, jų dalis išrašas pateikiamas pareiškėjui vienu egzemplioriumi.

25.	Policijos įstaiga panaikina leidimo galiojimą, jeigu paaiškėja bent viena iš Įstatymo 23 straipsnio 10 dalyje nustatytų aplinkybių.

26.	Policijos įstaiga apie leidimo galiojimo panaikinimą nedelsdama, bet ne vėliau kaip per 3 darbo dienas nuo leidimo galiojimo panaikinimo, raštu praneša pareiškėjui.

27. Policijos įstaiga turi nedelsdama, bet ne vėliau kaip per 3 darbo dienas nuo šiame punkte nurodytų sprendimų priėmimo, pranešti Muitinės departamentui apie priimtą sprendimą neišduoti leidimo, taip pat apie išduoto leidimo galiojimo panaikinimą.

IV SKYRIUS

GALUTINIO VARTOTOJO SERTIFIKATO IŠDAVIMAS

28. Su prašymu išduoti galutinio vartotojo sertifikatą importuotojas į policijos įstaigą gali kreiptis po to, kai gauna leidimą importuoti ginklus, ginklų priedėlius, šaudmenis, jų dalis. Šiuo atveju importuotojas policijos įstaigai turi pateikti prašymą, leidimo importuoti ginklus, ginklų priedėlius, šaudmenis, jų dalis ir Aprašo 11.2 papunktyje nurodytos sutarties kopijas (jei ji nebuvo pateikta gaunant leidimą importuoti ginklus, ginklų priedėlius, šaudmenis, jų dalis).

29. Policijos įstaiga galutinio vartotojo sertifikatą išduoda arba motyvuotą atsisakymą jį išduoti pateikia ne vėliau kaip per 5 darbo dienas nuo Aprašo 28 punkte nurodytų dokumentų gavimo.

30. Galutinio vartotojo sertifikatas neišduodamas, jeigu:

30.1. pateikti ne visi reikiami dokumentai;

30.2. Europos juridiniam ar Europos fiziniam asmeniui panaikintas leidimo importuoti ginklus, ginklų priedėlius, šaudmenis, jų dalis galiojimas;

30.3. Lietuvos Respublikoje negalima užtikrinti, kad į Lietuvos Respubliką importuoti ginklai, ginklų priedėliai, šaudmenys, jų dalys nebus eksportuojami ar reeksportuojami.

31.	Išduodamas vienas galutinio vartotojo sertifikato egzempliorius vienai ginklų, ginklų priedėlių, šaudmenų, jų dalių partijai. Atsižvelgiant į tai, kas kreipėsi dėl galutinio vartotojo sertifikato išdavimo, jis atiduodamas importuotojui arba išsiunčiamas užsienio valstybės, iš kurios eksportuojami ginklai, kompetentingai institucijai, kontroliuojančiai ginklų apyvartą.

V SKYRIUS

IŠANKSTINIO SUTIKIMO DĖL GINKLŲ, GINKLŲ PRIEDĖLIŲ, ŠAUDMENŲ, JŲ DALIŲ VEŽIMO IŠDAVIMAS

32. Išankstiniam sutikimui dėl ginklų, ginklų priedėlių, šaudmenų, jų dalių vežimo gauti pateikiamas prašymas, kuriame nurodomi siuntėjo ir gavėjo rekvizitai, ginklų, ginklų priedėlių, šaudmenų, jų dalių vežimo maršrutas, transporto rūšis, ginklų, ginklų priedėlių, šaudmenų, jų dalių duomenys (gamintojas, modelis, ginklo kategorija, rūšis, identifikaciniai duomenys (jeigu žinomi), šaudmenų tipas (kalibras), kombinuotosios nomenklatūros (KN) kodas, kiekis).

33.	Kartu su Aprašo 32 punkte nurodytu prašymu pateikiama sutartis (joje privalo būti duomenys apie ginklų kategorijas, rūšis, kiekį, vertę, taip pat ginklų identifikaciniai duomenys (jeigu žinomi) ar jos kopija arba sąskaitos faktūros kopija, patvirtinta eksportuotojo, importuotojo, gamintojo, taisytojo (perdirbėjo) parašu, tarpininkavimo atveju – atstovavimo gamintojo, importuotojo, eksportuotojo, prekiautojo ar pirkėjo interesams sutartis ir jos kopija, fizinio asmens tapatybę patvirtinantis dokumentas (kai pareiškėjas yra fizinis asmuo).

34. Policijos įstaiga išankstinį sutikimą dėl ginklų, ginklų priedėlių, šaudmenų, jų dalių vežimo išduoda per Policijos licencijuojamos veiklos informacinę sistemą arba motyvuotą atsisakymą jį išduoti pateikia per 10 darbo dienų nuo eksportuotojo, importuotojo, gamintojo, taisytojo (perdirbėjo) ar tarpininko prašymo ir Aprašo 33 punkte nurodytų dokumentų gavimo.

35. Jeigu eksportuotojas, importuotojas, gamintojas, taisytojas (perdirbėjas) ar tarpininkas pateikia neišsamius, netinkamai įformintus arba ne visus dokumentus, policijos įstaiga per 5 darbo dienas nuo Aprašo 32 punkte nurodyto prašymo gavimo jį pateikusiam asmeniui praneša, kad būtina per policijos įstaigos nustatytą terminą patikslinti dokumentus ir (ar) pateikti trūkstamus dokumentus ir kad terminas išankstiniam sutikimui dėl ginklų, ginklų priedėlių, šaudmenų, jų dalių vežimo išduoti skaičiuojamas nuo visų tinkamai įformintų dokumentų pateikimo dienos.

36. Išankstinis sutikimas dėl ginklų, ginklų priedėlių, šaudmenų, jų dalių vežimo neišduodamas, jeigu paaiškėja bent viena iš Įstatymo 23 straipsnio 8 dalyje nustatytų aplinkybių.

VI SKYRIUS

INFORMACIJOS TEIKIMAS

37. Policijos įstaiga, išdavusi leidimą vežti ginklus, ginklų priedėlius, šaudmenis, jų dalis ar išankstinį sutikimą dėl ginklų, ginklų priedėlių, šaudmenų, jų dalių vežimo, atsisakiusi išduoti juos arba panaikinusi leidimo vežti ginklus, ginklų priedėlius, šaudmenis, jų dalis galiojimą, tą pačią atitinkamo sprendimo priėmimo darbo dieną suveda duomenis, nurodytus 2019 m. sausio 16 d. Komisijos deleguotojo reglamento (ES) 2019/686, kuriuo pagal Tarybos direktyvą 91/477/EEB nustatoma sistemingo keitimosi informacija apie šaunamųjų ginklų perdavimą Sąjungoje elektroninių ryšių priemonėmis tvarka, 6 straipsnyje, į Europos Sąjungos vidaus rinkos informacinę sistemą (IMI).

38. Policijos įstaiga, išdavusi leidimą eksportuoti ginklus, ginklų priedėlius, šaudmenis, jų dalis, atsisakiusi išduoti ar panaikinusi šio leidimo galiojimą, tą pačią atitinkamo sprendimo priėmimo darbo dieną apie tai praneša valstybės, į kurią vežami ginklai, ginklų priedėliai, šaudmenys, jų dalys kompetentingai institucijai, taip pat visų valstybių, per kurias ginklai, ginklų priedėliai, šaudmenys, jų dalys bus gabenami tranzitu, kompetentingoms institucijoms.

39.	Aprašo 38 punkte nurodytame pranešime nurodomi Europos juridinio ar Europos fizinio asmens duomenys ir kiti duomenys, nurodyti Įstatymo 46 straipsnio 2 dalyje.

40. Jeigu policijos įstaiga neturi duomenų, kuriai užsienio valstybės kompetentingai institucijai turi būti pateikti Aprašo 39 punkte nurodyti duomenys, apie tai ji praneša Interpolo Lietuvos nacionaliniam skyriui, o šis šią informaciją perduoda atitinkamos valstybės Interpolo nacionaliniam skyriui.

VII SKYRIUS

BAIGIAMOSIOS NUOSTATOS

41.	Eksportuojant ginklus, ginklų priedėlius, šaudmenis, jų dalis iš Lietuvos Respublikos, importuojant į ją ir gabenant per ją tranzitu, muitinės įstaigoje muitinį tikrinimą atliekantiems pareigūnams kartu su kitais muitiniam tikrinimui atlikti privalomais pateikti dokumentais būtina pateikti atitinkamo policijos įstaigos išduoto leidimo originalą.

42.	Europos juridinis ar Europos fizinis asmuo ne vėliau kaip prieš 2 darbo dienas iki numatomo ginklų, ginklų priedėlių, šaudmenų, jų dalių eksporto, ginklų, ginklų priedėlių, šaudmenų, jų dalių importo ar ginklų, ginklų priedėlių, šaudmenų, jų dalių gabenimo tranzitu apie tai praneša muitinės įstaigai, kurioje ginklai, ginklų priedėliai, šaudmenys, jų dalys bus pateikiami muitiniam patikrinimui.

43.	Ginklai, ginklų priedėliai, šaudmenys, jų dalys gali būti importuojami, eksportuojami, gabenami tranzitu per šiuos teritorinių muitinių postus: Vilniaus teritorinės muitinės Medininkų kelio postą, Lavoriškių kelio postą, Šalčininkų kelio postą, Vilniaus oro uosto postą, Vaidotų geležinkelio postą, Kenos geležinkelio postą, Kauno teritorinės muitinės Kauno oro uosto postą, Kybartų kelio postą, Raigardo kelio postą, Kybartų geležinkelio postą, Klaipėdos teritorinės muitinės Molo jūrų uosto postą, Pilies jūrų uosto postą, Malkų įlankos jūrų uosto postą, Panemunės kelio postą, Palangos oro uosto postą.

44.	Ginklų, ginklų priedėlių, šaudmenų, jų dalių eksporto ir ginklų, ginklų priedėlių, šaudmenų, jų dalių importo procedūros įforminamos tik Muitinės departamento nustatytose muitinės įstaigose, esančiose Lietuvos Respublikos muitų teritorijoje.

45.	Leidimas vežti ginklus, ginklų priedėlius, šaudmenis, jų dalis pateikiamas Europos Sąjungos valstybių narių ir Lietuvos Respublikos valstybės institucijų ir įstaigų pareigūnams, pagal kompetenciją kontroliuojantiems ginklų, ginklų priedėlių, šaudmenų, jų dalių apyvartą.

46.	Ginklai, ginklų priedėliai, šaudmenys, jų dalys vežami laikantis Lietuvos Respublikos tarptautinių sutarčių, Europos Sąjungos teisės aktų, Lietuvos Respublikos įstatymų ir kitų teisės aktų reikalavimų.

47. Asmens duomenys, kurie pateikiami dokumentuose pagal Aprašo nuostatas, tvarkomi vadovaujantis 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas), Lietuvos Respublikos asmens duomenų teisinės apsaugos įstatymu bei kitais Lietuvos Respublikos teisės aktais, reglamentuojančiais asmens duomenų apsaugą. Asmens duomenų tvarkymo tikslas – siekiant priimti sprendimą dėl eksporto, importo, vežimo, gabenimo tranzitu per Lietuvos Respubliką leidimų, galutinio vartotojo sertifikato, išankstinio sutikimo dėl ginklų, ginklų priedėlių, šaudmenų, jų dalių vežimo išdavimo, taip pat informacijos apie ginklų, ginklų priedėlių, šaudmenų, jų dalių vežimą, eksportą pateikimo užsienio valstybėms tikslais. Duomenų subjektų teisės įgyvendinamos duomenų valdytojo, į kurį kreipiamasi dėl duomenų subjekto teisių įgyvendinimo, nustatyta tvarka.

–––––––––––––––––––

Patvirtinta

Lietuvos Respublikos Vyriausybės

2023 m. liepos 31 d. nutarimu Nr. 636

GINKLŲ PREKYBOS TARPININKŲ ĮREGISTRAVIMO IR SUTIKIMŲ DĖL GINKLŲ PARTIJOS PERDAVIMO IŠDAVIMO TVARKOS APRAŠAS

I SKYRIUS

BENDROSIOS NUOSTATOS

1. Ginklų prekybos tarpininkų įregistravimo ir sutikimų dėl ginklų partijos perdavimo išdavimo tvarkos aprašas (toliau – Aprašas) reglamentuoja ginklų prekybos tarpininkų (toliau – tarpininkai) įregistravimą, įregistravimo panaikinimą, sutikimų dėl ginklų, ginklų priedėlių, šaudmenų, jų dalių partijos (toliau – ginklų partija) perdavimo išdavimą ir panaikinimą, tarpininkų įregistravimo duomenų patikslinimą.

2. Apraše vartojamos sąvokos suprantamos taip, kaip jos apibrėžtos Lietuvos Respublikos ginklų ir šaudmenų kontrolės įstatyme (toliau – Įstatymas).

3. Pareiškėjai Apraše nurodytą informaciją ir dokumentus gali pateikti per atstumą (siunčiant paštu, registruotu paštu, per kurjerį, elektroniniu paštu), elektroninių ryšių priemonėmis per Paslaugų ir gaminių kontaktinį centrą, Policijos elektroninių paslaugų sistemą arba tiesiogiai kreipdamiesi į Lietuvos policijos generalinio komisaro įgaliotą policijos įstaigą (toliau – registruojanti institucija). Registruojanti institucija į Apraše nurodytus prašymus atsako ir informaciją teikia tokiu būdu, kokiu buvo pateikti šie prašymai. Jeigu pareiškėjo prašyme buvo nurodytas būdas, kuriuo pageidauja gauti atsakymą ir informaciją, atsakymas ir informacija teikiami nurodytu būdu.

II SKYRIUS

TARPININKO ĮREGISTRAVIMAS

4. Europos juridinis asmuo, norintis registruotis tarpininku, registruojančiai institucijai pateikia:

4.1. prašymą, kuriame nurodoma:

4.1.1. Europos juridinio asmens pavadinimas, teisinė forma, kodas, telefono numeris, elektroninio pašto adresas, buveinės adresas ir prašymo pateikimo data;

4.1.2. Europos juridinio asmens administracijos vadovo ir kontroliuojančiojo (-iųjų) asmens (-ų) bei Europos juridinio asmens darbuotojo, kurio darbas yra tiesiogiai susijęs su ginklų, ginklų priedėlių, šaudmenų, jų dalių apyvarta, vardas (-ai), pavardė (-ės), asmens tapatybę patvirtinančio dokumento numeris, galiojimo data ir šį dokumentą išdavusi įstaiga;

4.2. sveikatos patikrinimo išvadą, kuria patvirtinama, kad Europos juridinio asmens darbuotojas, kurio darbas yra tiesiogiai susijęs su ginklų, ginklų priedėlių, šaudmenų, jų dalių apyvarta, neserga ligomis ar neturi fizinių trūkumų, dėl kurių asmuo negali įsigyti ar turėti ginklo.

5. Europos fizinis asmuo, norintis registruotis tarpininku, registruojančiai institucijai pateikia:

5.1. prašymą, kuriame nurodomas Europos fizinio asmens vardas (-ai), pavardė (-ės), gimimo data, asmens tapatybę patvirtinančio dokumento numeris, galiojimo data ir šį dokumentą išdavusi įstaiga, deklaruotos gyvenamosios vietos adresas, prašymo pateikimo data;

5.2. sveikatos patikrinimo išvadą, kuria patvirtinama, kad Europos fizinis asmuo neserga ligomis ar neturi fizinių trūkumų, dėl kurių asmuo negali įsigyti ar turėti ginklo.

6. Aprašo 4 ir 5 punktuose nurodyti dokumentai pateikiami lietuvių arba anglų kalba, o jeigu šie dokumentai pateikiami kita užsienio kalba, kartu turi būti pateiktas vertimo paslaugas teikiančio asmens patvirtintas jų vertimas į lietuvių kalbą.

7. Gavusi Aprašo 4 ir 5 punktuose nurodytus dokumentus, registruojanti institucija, laikydamasi Įstatymo 25 straipsnio 4 dalyje nustatytų terminų ir sąlygų, išsiunčia pareiškėjui ar jo įgaliotam asmeniui patvirtinimą, kad šie dokumentai yra gauti. Jeigu pareiškėjas prašyme nurodo neišsamius ir (ar) klaidingus duomenis arba nepateikia Aprašo 4.2 ar 5.2 papunktyje nurodytos sveikatos patikrinimo išvados, registruojanti institucija per 5 darbo dienas nuo Aprašo 4.1 ar 5.1 papunktyje nurodyto prašymo gavimo dienos informuoja pareiškėją apie būtinybę per 20 kalendorinių dienų nuo šio pranešimo gavimo dienos pateikti trūkstamus dokumentus ir (ar) patikslinti duomenis ir apie tai, kad terminas sprendimui įregistruoti tarpininką priimti skaičiuojamas nuo visų tinkamai įformintų dokumentų gavimo dienos.

8. Registruojanti institucija, Lietuvos policijos generalinio komisaro nustatyta tvarka patikrinusi, ar nėra Įstatymo 25 straipsnio 6 dalies 2–5 punktuose nustatytų pagrindų, ne vėliau kaip per 30 kalendorinių dienų nuo Aprašo 4 ir 5 punktuose nurodytų visų tinkamai įformintų dokumentų gavimo dienos priima sprendimą įregistruoti tarpininką ir išduoda tarpininko pažymėjimą (toliau – pažymėjimas) arba motyvuotą sprendimą atsisakyti įregistruoti tarpininką. Registruojanti institucija apie šiuos sprendimus pareiškėją informuoja ne vėliau kaip per 3 darbo dienas nuo šių sprendimų priėmimo dienos.

9. Pažymėjimas išduodamas per Policijos licencijuojamos veiklos informacinę sistemą.

10. Policijos licencijuojamos veiklos informacinėje sistemoje nurodoma:

10.1. registruojančios institucijos pavadinimas;

10.2. pažymėjimo numeris;

10.3. tarpininkas (Europos juridinio asmens pavadinimas, teisinė forma, kodas, buveinės adresas arba Europos fizinio asmens vardas (-ai), pavardė (-ės), gimimo data ir deklaruotos gyvenamosios vietos adresas);

10.4. tarpininko įregistravimo data;

10.5. registruojančios institucijos pareigūno pareigos, vardas ir pavardė.

11. Tarpininkas neregistruojamas Įstatymo 25 straipsnio 6 dalyje nustatytais pagrindais.

iii SKYRIUS

TARPININKO ĮREGISTRAVIMO PANAIKINIMAS

12. Tarpininkas, Įstatymo 25 straipsnio 7 dalyje nustatytu atveju įspėtas apie galimą tarpininko įregistravimo panaikinimą, turi pašalinti pažeidimus per registruojančios institucijos nustatytą laiką, ne trumpesnį kaip 5 darbo dienos nuo įspėjimo apie galimą tarpininko įregistravimo panaikinimą gavimo.

13. Tarpininko įregistravimas panaikinamas Įstatymo 25 straipsnio 8 dalyje nustatytais pagrindais apie tai įrašant duomenis į Policijos licencijuojamos veiklos informacinę sistemą.

14. Panaikinusi tarpininko įregistravimą, registruojanti institucija ne vėliau kaip per 3 darbo dienas nuo sprendimo panaikinti tarpininko įregistravimą priėmimo dienos tarpininką informuoja apie jo įregistravimo panaikinimą ir nurodo šio sprendimo priežastis ir datą, sprendimo apskundimo tvarką, nurodant konkrečią skundą nagrinėjančią instituciją ar įstaigą, skundo padavimo terminą ir teisės aktą, reglamentuojantį apskundimo tvarką.

IV SKYRIUS

SUTIKIMŲ DĖL GINKLŲ PARTIJOS PERDAVIMO IŠDAVIMAS IR PANAIKINIMAS

15. Tarpininkas, pageidaujantis Įstatymo 25 straipsnio 12 dalyje nustatytais atvejais gauti sutikimą dėl kiekvienos ginklų partijos perdavimo, registruojančiai institucijai pateikia:

15.1. prašymą, kuriame nurodoma:

15.1.1. prekiautojo valstybė, juridinio asmens, kitos organizacijos arba jų padalinio pavadinimas, teisinė forma, kodas, buveinės adresas, telefono numeris arba fizinio asmens vardas (-ai), pavardė (-ės), gimimo data ir deklaruotos gyvenamosios vietos adresas, telefono numeris;

15.1.2. pirkėjo valstybė, juridinio asmens, kitos organizacijos arba jų padalinio pavadinimas, teisinė forma, kodas, buveinės adresas, telefono numeris arba fizinio asmens vardas (-ai), pavardė (-ės), gimimo data ir deklaruotos gyvenamosios vietos adresas, telefono numeris;

15.1.3. vežėjo valstybė, juridinio asmens, kitos organizacijos arba jų padalinio pavadinimas, teisinė forma, kodas, buveinės adresas, telefono numeris arba fizinio asmens vardas (-ai), pavardė (-ės), gimimo data ir deklaruotos gyvenamosios vietos adresas, telefono numeris;

15.1.4. ginklų, ginklų priedėlių, šaudmenų, jų dalių, gabenimo maršrutas ir transporto priemonės rūšis;

15.1.5. ginklų, šaudmenų, jų dalių kategorijos, rūšys, modeliai, tipai (kalibrai), ginklų priedėlių kiekis, vertė, Kombinuotosios prekių nomenklatūros kodai;

15.2. valstybės, į kurią eksportuojami (išvežami) ginklai, šaudmenys, jų dalys (išskyrus ginklų priedėlius), kompetentingos institucijos išduoto išankstinio sutikimo arba leidimo įvežti (importuoti) ginklus, šaudmenis, jų dalis kopiją;

15.3. rašytinę atstovavimo prekiautojo ar pirkėjo interesams sutartį.

16. Jeigu tarpininkas Aprašo 15.1 papunktyje nurodytame prašyme nurodo neišsamius ir (ar) klaidingus duomenis arba nepateikia Aprašo 15.2 ir (ar) 15.3 papunktyje nurodytų dokumentų, registruojanti institucija per 5 darbo dienas nuo Aprašo 15.1 papunktyje nurodyto prašymo gavimo dienos tarpininką informuoja apie būtinybę per registruojančios institucijos nustatytą terminą pateikti trūkstamus dokumentus ir (ar) patikslinti duomenis ir apie tai, kad terminas sutikimui dėl ginklų partijos perdavimo išduoti skaičiuojamas nuo visų tinkamai įformintų dokumentų gavimo dienos.

17. Sutikimas dėl ginklų partijos perdavimo surašomas per Įstatymo 25 straipsnio 13 dalyje nustatytą terminą vienu egzemplioriumi, skirtu tarpininkui.

18. Sutikimas dėl ginklų partijos perdavimo neišduodamas, o išduotas panaikinamas Įstatymo 25 straipsnio 14 dalyje nustatytais pagrindais.

19. Registruojanti institucija apie sprendimą išduoti sutikimą dėl ginklų partijos perdavimo, atsisakymą išduoti šį sutikimą ar šio sutikimo panaikinimą informuoja tarpininką ne vėliau kaip per 3 darbo dienas nuo šių sprendimų priėmimo dienos.

V SKYRIUS

TARPININKO ĮregistraVIMO duomenų PATIKSLINIMAS

20. Tarpininko įregistravimo duomenys patikslinami (įrašomi patikslinti duomenys į Policijos licencijuojamos veiklos informacinę sistemą), jeigu pasikeičia Aprašo 10.3 papunktyje nurodyti tarpininko įregistravimo duomenys.

21. Tarpininkas privalo ne vėliau kaip per 10 darbo dienų nuo Aprašo 10.3 papunktyje nurodytų duomenų pasikeitimo informuoti registruojančią instituciją apie šiuos pasikeitimus ir pateikti prašymą patikslinti išduotą pažymėjimą. Šiame prašyme nereikia pateikti duomenų, kurie nepasikeitė ir tarpininkas jau yra juos pateikęs registruojančiai institucijai.

22. Registruojanti institucija privalo tarpininko įregistravimo duomenis patikslinti ne vėliau kaip per 10 darbo dienų nuo Aprašo 21 punkte nurodyto prašymo gavimo dienos.

VI SKYRIUS

BAIGIAMOSIOS NUOSTATOS

23. Asmens duomenys, kurie pateikiami dokumentuose pagal Aprašo nuostatas, tvarkomi vadovaujantis 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) bei kitais Lietuvos Respublikos teisės aktais, reglamentuojančiais asmens duomenų apsaugą. Asmens duomenų tvarkymo tikslas – siekiant priimti sprendimą dėl tarpininko įregistravimo, pažymėjimo, sutikimo dėl ginklų partijos perdavimo išdavimo, tarpininko įregistravimo duomenų patikslinimo. Duomenų subjektų teisės įgyvendinamos duomenų valdytojo, į kurį kreipiamasi dėl duomenų subjekto teisių įgyvendinimo, nustatyta tvarka.

_________________

PATVIRTINTA
Lietuvos Respublikos Vyriausybės
2023 m. liepos 31 d. nutarimu Nr. 636

PAVIENIŲ GINKLŲ, GINKLŲ PRIEDĖLIŲ, ŠAUDMENŲ, JŲ DALIŲ ĮVEŽIMO, IŠVEŽIMO, VEŽIMO, GABENIMO TRANZITU, VEŽIMO LIETUVOS RESPUBLIKOJE IR INFORMACIJOS APIE PAVIENIŲ GINKLŲ VEŽIMĄ PATEIKIMO UŽSIENIO VALSTYBĖMS TVARKOS APRAŠAS

I SKYRIUS

BENDROSIOS NUOSTATOS

1. Pavienių ginklų, ginklų priedėlių, šaudmenų, jų dalių įvežimo, išvežimo, vežimo, gabenimo tranzitu, vežimo Lietuvos Respublikoje ir informacijos apie pavienių ginklų vežimą pateikimo užsienio valstybėms tvarkos aprašas (toliau – Aprašas) reglamentuoja pavienių Lietuvos Respublikos ginklų ir šaudmenų kontrolės įstatymo (toliau – Įstatymas) 3 straipsnio 2, 6–10 punktuose nurodytų ginklų, duslintuvų, B, C, D kategorijų ginklų, ginklų priedėlių, šaudmenų, jų dalių, taip pat visų kategorijų kolekcinių pavienių ginklų (toliau – ginklai) įvežimą į Lietuvos Respubliką, išvežimą iš jos, gabenimą tranzitu, vežimą Lietuvos Respublikoje, informacijos apie ginklų vežimą pateikimą užsienio valstybėms. Aprašo nuostatos dėl leidimo įvežti (išvežti) pavienius ginklus, leidimo vežti ginklus, Europos šaunamojo ginklo leidimo ir išankstinio sutikimo dėl ginklų vežimo išdavimo D kategorijos ginklų, ginklų priedėlių, šaudmenų, jų dalių įvežimui, išvežimui, vežimui, gabenimui tranzitu, vežimui Lietuvos Respublikoje netaikomos.

2. Apraše vartojamos sąvokos suprantamos taip, kaip jos apibrėžtos Įstatyme.

3. Leidimą įvežti (išvežti) pavienius ginklus, leidimą vežti ginklus, Europos šaunamojo ginklo leidimą ir išankstinį sutikimą dėl ginklų vežimo išduoda Lietuvos policijos generalinio komisaro įgaliota policijos įstaiga (toliau – policijos įstaiga).

4. Europos juridiniai ar Europos fiziniai asmenys turi teisę teisėtai Lietuvos Respublikos teritorijoje įgytus ir (ar) turimus ginklus išvežti į Europos Sąjungos valstybę narę, jeigu turi Aprašo nustatyta tvarka išduotą leidimą vežti ginklus, išskyrus Aprašo 5 punkte nurodytą atvejį.

5. Lietuvos Respublikos nuolatiniams gyventojams, turintiems Įstatymo 4 straipsnio 4 ir 5 punktuose nurodytus ginklus, skirtus medžioklei, B, C kategorijų ginklus, skirtus istoriniams įvykiams atkurti, ar Įstatymo 3 straipsnio 6, 7 ir 8 punktuose nurodytus ginklus, B, C kategorijų ginklus, skirtus sportui, ir Aprašo nustatyta tvarka gavusiems Europos šaunamojo ginklo leidimą ir turintiems kvietimą, pagrindžiantį asmens vykimą į medžioklę, istorinio įvykio atkūrimo renginį arba sporto varžybas (treniruotes) Europos Sąjungos valstybės narės teritorijoje, leidžiama vežti šiuos ginklus iš Lietuvos Respublikos į Europos Sąjungos valstybę narę. Šiuo atveju leidimo vežti ginklus nereikalaujama.

6. Europos juridiniai ar Europos fiziniai asmenys teisėtai Europos Sąjungos valstybės narės teritorijoje įgytus ir (ar) turimus ginklus turi teisę įvežti iš Europos Sąjungos valstybės narės į Lietuvos Respubliką, jeigu turi Europos Sąjungos valstybės narės kompetentingos institucijos išduotą leidimą vežti ginklus, išskyrus Aprašo 7 punkte nurodytą atvejį.

7. Europos fiziniams asmenims, turintiems Europos Sąjungos valstybės narės kompetentingos institucijos išduotą Europos šaunamojo ginklo leidimą ir kvietimą, pagrindžiantį asmens vykimą į medžioklę, istorinio įvykio atkūrimo renginį arba sporto tikslais Lietuvos Respublikos teritorijoje, leidžiama vežti ginklus iš Europos Sąjungos valstybės narės į Lietuvos Respubliką. Šiuo atveju leidimo vežti ginklus nereikalaujama.

8. Prašymas ir dokumentai, kurių reikia norint gauti leidimą įvežti (išvežti) pavienius ginklus, leidimą vežti ginklus, Europos šaunamojo ginklo leidimą, išankstinį sutikimą dėl ginklų vežimo, policijos įstaigai pateikiami per atstumą (siunčiant paštu, registruotu paštu, per kurjerį, elektroniniu paštu), elektroninių ryšių priemonėmis, elektroninių ryšių priemonėmis per Paslaugų ir gaminių kontaktinį centrą, per Policijos elektroninių paslaugų sistemą arba tiesiogiai kreipiantis į policijos įstaigą. Be to, dokumentus šiame punkte nurodytiems leidimams gauti užsienio valstybių subjektai policijos įstaigai taip pat gali pateikti per Lietuvos Respublikos diplomatines atstovybes, konsulines įstaigas ar Lietuvos Respublikos užsienio reikalų ministeriją. Policijos įstaiga į pateiktus Apraše nurodytus prašymus atsako ir informaciją teikia tokiu būdu, kokiu buvo pateiktas prašymas. Jeigu prašyme buvo nurodytas būdas, kuriuo pareiškėjas pageidauja gauti atsakymą, atsakoma ir informacija teikiama prašyme nurodytu būdu.

II SKYRIUS

DOKUMENTAI, KURIŲ REIKIA LEIDIMUI GAUTI

9. Leidimui įvežti (išvežti) pavienius ginklus gauti pateikiamas prašymas, kuriame nurodomi pareiškėjo, jei jis juridinis asmuo, pavadinimas, kodas, buveinės adresas, telefono numeris, elektroninio pašto adresas arba, jei jis fizinis asmuo, vardas, pavardė, asmens kodas (jeigu asmens kodo neturi, – gimimo data), asmens tapatybę patvirtinančio dokumento numeris, telefono numeris, elektroninio pašto adresas, gyvenamoji vieta (toliau – rekvizitai) ir įgalioto paimti leidimą įvežti (išvežti) pavienius ginklus rekvizitai, ginklų įvežimo ar išvežimo tikslas, muitinės postas (-ai), per kurį (-iuos) numatoma įvežti (išvežti) ginklus, įvežamų ar (ir) išvežamų ginklų gamintojai, modeliai, kategorijos, rūšys, kiekis, identifikaciniai duomenys, šaudmenų tipas ir kiekis.

10. Kartu su Aprašo 9 punkte nurodytu prašymu pateikiami:

10.1. fizinio asmens tapatybę patvirtinančio dokumento kopija (išskyrus, kai dokumentai pateikiami elektroninių ryšių priemonėmis per Paslaugų ir gaminių kontaktinį centrą, per Policijos elektroninių paslaugų sistemą arba tiesiogiai kreipiantis į policijos įstaigą);

10.2. užsienio valstybių kompetentingų institucijų išduoti leidimai įsigyti ginklus ir (ar) užsienio valstybių kompetentingų institucijų išduoti leidimai įvežti pavienius ginklus (tik ginklų išvežimo iš Lietuvos Respublikos atveju) ir jų kopijos; šio papunkčio reikalavimai netaikomi laikinojo ginklų išvežimo iš Lietuvos Respublikos atveju;

10.3. dokumentai, patvirtinantys ginklų vežimo tikslą;

10.4. Europos Sąjungos valstybės narės, į kurią juridinis ar fizinis asmuo veža ginklus, leidimas įvežti pavienius ginklus ir (ar) jo kopija (kai ne Europos Sąjungos juridinis ar fizinis asmuo veža ginklus į Europos Sąjungos valstybę narę).

11. Dokumentus dėl užsienio valstybių subjektams priklausančių ginklų, kurie įvežami (išvežami) medžioklės, istorinio įvykio atkūrimo ar sporto tikslais, gali pateikti ir leidimus įvežti (išvežti) pavienius ginklus paimti asmenys, turintys teisę Lietuvos Respublikoje organizuoti medžiokles, istorinio įvykio atkūrimo renginius ar sporto renginius.

12. Leidimui vežti ginklus gauti pateikiamas prašymas, kuriame nurodomi siuntėjo, gavėjo ir įgalioto paimti leidimą vežti ginklus fizinio asmens rekvizitai, ginklų vežimo tikslas, adresas, kuriuo turi būti nuvežti ginklai, vežamų ginklų gamintojai, modeliai, kategorijos, rūšys, kiekis, identifikaciniai duomenys, šaudmenų tipas ir kiekis.

13. Kartu su Aprašo 12 punkte nurodytu prašymu pateikiami:

13.1.	fizinio asmens tapatybę patvirtinančio dokumento kopija (išskyrus, kai dokumentai pateikiami elektroninių ryšių priemonėmis per Paslaugų ir gaminių kontaktinį centrą, per Policijos elektroninių paslaugų sistemą arba tiesiogiai kreipiantis į policijos įstaigą);

13.2.	dokumentai, patvirtinantys, kad ginklai turimi teisėtai (išskyrus, kai ginklai registruoti Lietuvos Respublikoje);

13.3.	Europos Sąjungos valstybės narės kompetentingos institucijos sutikimas, kad ginklai būtų įvežti į jos teritoriją.

14. Europos šaunamojo ginklo leidimui gauti ar papildyti įrašais pateikiamas prašymas, kuriame nurodomi fizinio asmens rekvizitai, ginklų modeliai, kategorijos, rūšys ir identifikaciniai duomenys.

15. Kartu su Aprašo 14 punkte nurodytu prašymu pateikiami:

15.1. fizinio asmens tapatybę patvirtinančio dokumento kopija (išskyrus, kai dokumentai pateikiami elektroninių ryšių priemonėmis per Paslaugų ir gaminių kontaktinį centrą, per Policijos elektroninių paslaugų sistemą arba tiesiogiai kreipiantis į policijos įstaigą);

15.2.	dokumentai, patvirtinantys, kad ginklai turimi teisėtai (išskyrus, kai ginklai registruoti Lietuvos Respublikoje).

16. Aprašo 9–15 punktuose nurodyti dokumentai pateikiami lietuvių arba anglų kalba, o jeigu šie dokumentai pateikiami kita užsienio kalba, kartu turi būti pateikiamas jų vertimo paslaugas teikiančio asmens patvirtintas jų vertimas į lietuvių kalbą.

17.	Policijos įstaiga per 5 darbo dienas nuo Aprašo 9, 12 ar 14 punktuose nurodyto prašymo gavimo išsiunčia šį prašymą pateikusiam subjektui (toliau – pareiškėjas) patvirtinimą, kad prašymas gautas, nurodo terminą, per kurį prašymas turi būti išnagrinėtas.

III SKYRIUS

leidimŲ išdavimas

18.	Jeigu pateikiami visi Aprašo 9 ir 10 ar 12 ir 13 punktuose nurodyti dokumentai ir nėra Įstatymo 37 straipsnio 12 dalyje nustatytų aplinkybių, policijos įstaiga per Policijos licencijuojamos veiklos informacinę sistemą išduoda leidimą įvežti (išvežti) pavienius ginklus ar leidimą vežti ginklus arba motyvuotą atsisakymą išduoti leidimą įvežti (išvežti) pavienius ginklus ar leidimą vežti ginklus pateikia per 10 darbo dienų nuo visų tinkamai įformintų dokumentų, kurių reikia leidimui įvežti (išvežti) pavienius ginklus ar leidimui vežti ginklus gauti, gavimo. Pareiškėjui pageidaujant yra pateikiamas leidimų išrašas iš Policijos licencijuojamos veiklos informacinės sistemos ant blanko Aprašo 22 punkte nustatyta tvarka.

Apie sprendimo išduoti leidimą įvežti (išvežti) pavienius ginklus ar leidimą vežti ginklus priėmimą pareiškėjui pranešama ir leidimas įvežti (išvežti) pavienius ginklus ar leidimas vežti ginklus bei papildomi dokumentai (jeigu tokių yra) jam pateikiami ne vėliau kaip per 3 darbo dienas nuo nurodyto sprendimo priėmimo.

19.	Prie leidimų įvežti (išvežti) pavienius ginklus gali būti pridedami laisvos formos dokumentai, kuriuose surašomi į šį leidimą netilpę asmenų vardai, pavardės, o jeigu yra, – asmens kodai, ginklų kategorijos, rūšys, kiekis, identifikaciniai duomenys, šaudmenų tipas ir kiekis. Nurodytus laisvos formos dokumentus pasirašo leidimą įvežti (išvežti) pavienius ginklus išdavęs pareigūnas, kurio parašas tvirtinamas policijos įstaigos antspaudu. Šiuo atveju leidime įvežti (išvežti) pavienius ginklus turi būti pažymėta, kad prie šio leidimo pridedami laisvos formos dokumentai.

20.	Jeigu pateikiami visi Aprašo 14 ir 15 punktuose nurodyti dokumentai ir nėra Įstatymo 37 straipsnio 12 dalyje nustatytų aplinkybių, policijos įstaiga Europos šaunamojo ginklo leidimą išduoda ar papildo įrašais arba motyvuotą atsisakymą išduoti ar papildyti jį įrašais pateikia per 10 darbo dienų nuo visų tinkamai įformintų dokumentų, kurių reikia Europos šaunamojo ginklo leidimui gauti ar papildyti įrašais, gavimo.

21.	Jeigu pareiškėjas pateikia neišsamius ar netinkamai įformintus Aprašo 9, 10, 12, 13, 14 ar 15 punkte nurodytus dokumentus arba pateikia ne visus šiuose punktuose nurodytus dokumentus, policijos įstaiga per 5 darbo dienas nuo Aprašo 9, 12 ar 14 punkte nurodyto prašymo gavimo dienos pareiškėjui praneša, kad būtina per policijos įstaigos nustatytą terminą patikslinti ir (ar) pateikti trūkstamus dokumentus ir kad terminas leidimui įvežti (išvežti) pavienius ginklus, leidimui vežti ginklus ar Europos šaunamojo ginklo leidimui išduoti skaičiuojamas nuo visų tinkamai įformintų dokumentų pateikimo dienos.

22.	Leidimo vežti ginklus, leidimo įvežti (išvežti) pavienius ginklus ir Europos šaunamojo ginklo leidimo išrašai pateikiami pareiškėjui vienu egzemplioriumi.

23. Policijos įstaiga Europos Sąjungos valstybių narių suteiktą informaciją apie ginklus, kuriuos Europos Sąjungos valstybėse narėse įsigyti ir laikyti draudžiama, arba ginklus, kuriems įsigyti ir laikyti reikia oficialaus Europos Sąjungos valstybės narės leidimo, taip pat apie Europos Sąjungos valstybėse narėse taikomus apribojimus įvežti šaunamuosius ginklus, kuriems leidimas buvo išduotas pagal Įstatymo 13 straipsnio 14 dalyje nustatytus kriterijus arba kuriems leidimas buvo pratęstas pagal Įstatymo 12 straipsnio 9 dalį, įrašo į kiekvieną Europos šaunamojo ginklo leidimą.

24. Leidimas įvežti (išvežti) pavienius ginklus, leidimas vežti ginklus ir Europos šaunamojo ginklo leidimas neišduodamas Įstatymo 37 straipsnio 12 dalyje nustatytais atvejais.

25.	Ginklų tranzito atveju išduodami 2 leidimai įvežti (išvežti) pavienius ginklus.

26.	Leidimo įvežti (išvežti) pavienius ginklus ir leidimo vežti ginklus, leidžiančių išvežti įsigytus ginklus iš Lietuvos Respublikos, galiojimo trukmė – 10 dienų. Įvežant (išvežant) ginklus kitais tikslais, leidimo įvežti (išvežti) pavienius ginklus galiojimo trukmė nustatoma atsižvelgiant į Aprašo 9 ir 10 ar 12 ir 13 punktuose nurodytų dokumentų galiojimo datą, bet ne daugiau kaip 6 mėnesiai.

27. Policijos įstaiga Europos šaunamojo ginklo leidimo galiojimą panaikina Įstatymo 37 straipsnio 13 dalyje nustatytais atvejais, o leidimo įvežti (išvežti) pavienius ginklus, leidimo vežti ginklus galiojimą panaikina, jeigu paaiškėja bent viena iš Įstatymo 37 straipsnio 14 dalyje nustatytų aplinkybių.

28. Policijos įstaiga apie Europos šaunamojo ginklo leidimo, leidimo įvežti (išvežti) pavienius ginklus, leidimo vežti ginklus galiojimo panaikinimą tą pačią darbo dieną informuoja šių leidimų turėtoją.

29. Policijos įstaiga turi tą pačią šiame punkte nurodytų sprendimų priėmimo dieną pranešti Muitinės departamentui prie Lietuvos Respublikos finansų ministerijos apie priimtą sprendimą neišduoti leidimo įvežti (išvežti) pavienius ginklus, taip pat apie išduoto leidimo įvežti (išvežti) pavienius ginklus galiojimo panaikinimą.

IV SKYRIUS

IŠANKSTINIO SUTIKIMO DĖL GINKLŲ VEŽIMO IŠDAVIMAS

30. Išankstiniam sutikimui dėl ginklų vežimo gauti pateikiama:

30.1. prašymas, kuriame nurodomi gavėjo ir siuntėjo rekvizitai, ginklų vežimo tikslas, adresas, kuriuo turi būti nuvežti ginklai, vežamų ginklų gamintojai, modeliai, kategorijos, rūšys, kiekis, identifikaciniai duomenys, šaudmenų tipas ir kiekis;

30.2. fizinio asmens tapatybę patvirtinančio dokumento kopija (išskyrus, kai dokumentai pateikiami elektroninių ryšių priemonėmis per Paslaugų ir gaminių kontaktinį centrą, per Policijos elektroninių paslaugų sistemą arba tiesiogiai kreipiantis į policijos įstaigą);

30.3. sutarties su prekiautoju arba tarpininku (pateikiama įsigyjant A, B ar C kategorijų šaunamuosius ginklus, ginklų priedėlius, šaudmenis, jų dalis nuotoliniu būdu (elektroninių ryšių priemonėmis) kopija.

31. Policijos įstaiga išankstinį sutikimą dėl ginklų vežimo arba motyvuotą atsisakymą jį išduoti pateikia per 10 darbo dienų nuo Aprašo 30 punkte nurodytų dokumentų gavimo dienos. Policijos įstaiga išankstinį sutikimą dėl ginklų vežimo išduoti atsisako, jeigu paaiškėja bent viena iš Įstatymo 37 straipsnio 12 dalyje nustatytų aplinkybių.

32. Jeigu asmuo pateikia neišsamius, netinkamai įformintus arba ne visus dokumentus, policijos įstaiga per 5 darbo dienas nuo Aprašo 30.1 papunktyje nurodyto prašymo gavimo jį pateikusiam asmeniui praneša, kad būtina per policijos įstaigos nustatytą terminą patikslinti dokumentus ir (ar) pateikti trūkstamus dokumentus ir kad terminas išankstiniam sutikimui dėl ginklų vežimo išduoti skaičiuojamas nuo visų tinkamai įformintų dokumentų pateikimo dienos.

V SKYRIUS

GINKLŲ VEŽIMO REIKALAVIMAI

33.	Ginklus, vežamus oro transportu, privaloma deklaruoti keleivius registruojančioms tarnyboms ir pranešti apie juos oro uosto aviacijos saugumo tarnybai, tikrinančiai keleivius ir jų bagažą.

34. Ginklus draudžiama vežti:

34.1. Lietuvos Respublikoje įregistruoto civilinio orlaivio keleivių salone (išskyrus tuos atvejus, kai specialaus statuso subjektų pareigūnai saugo asmenis, nurodytus Lietuvos Respublikos vadovybės apsaugos įstatyme ir kai keleivių salone, be saugomų asmenų, nėra kitų keleivių arba kai, vadovaujantis Skrydžių, kuriais vežami labai svarbūs asmenys, vykdymo tvarkos aprašo, patvirtinto Lietuvos Respublikos Vyriausybės 2004 m. gruodžio 6 d. nutarimu Nr. 1592 „Dėl Skrydžių, kuriais vežami labai svarbūs asmenys, vykdymo tvarkos aprašo patvirtinimo“, nustatyta tvarka, skrydžiui suteiktas specialusis statusas);

34.2. užsienio valstybėje įregistruoto civilinio orlaivio keleivių salone (išskyrus užsienio valstybės, kurioje registruotas oro vežėjas ir kurioje leidžiama vežti ginklus civilinio orlaivio keleivių salone, taip pat kai teisėsaugos, žvalgybos ir saugumo, gynybos institucijų pareigūnai skrydžio metu saugo asmenis);

34.3. Lietuvos Respublikoje įregistruoto civilinio orlaivio pilotų kabinoje (išskyrus atvejus, kai orlaivio pilotų kabinoje yra įrengtos techninės priemonės, užtikrinančios, kad skrydžio metu ginklas nėra prieinamas jokiems asmenims ir oro vežėjui yra pateikta Aprašo priede nurodyta deklaracija);

34.4. užsienio valstybėje įregistruoto civilinio orlaivio pilotų kabinoje (išskyrus atvejus, kai oro vežėjas yra registruotas toje užsienio valstybėje, kurioje teisėsaugos, žvalgybos ir saugumo, gynybos institucijų pareigūnams, kurie skrydžio metu saugo asmenį, leidžiama vežti ginklus orlaivio pilotų kabinoje ir orlaivio pilotų kabinoje yra įrengtos techninės priemonės, užtikrinančios, kad skrydžio metu ginklas nėra prieinamas jokiems asmenims).

35. Asmuo, norintis vežti ginklus užsienio valstybėse įregistruotais civiliniais orlaiviais, jų vežimo sąlygas turi iš anksto raštu suderinti su oro vežėju. Aprašo 34.2 ir 34.4 papunkčiuose nurodytais atvejais kiekvienas ginklų vežimas turi būti iš anksto raštu suderintas ir su viešąja įstaiga Transporto kompetencijų agentūra, jai pateikiant atitinkamą Įstatymo 37 straipsnio 5 ar 6 dalyje nurodytą leidimą ir suderinimo su oro vežėju raštą. Su viešąja įstaiga Transporto kompetencijų agentūra suderinimo raštas pateikiamas oro vežėjo atstovui.

36. Oro transportu vežami ginklai turi būti neužtaisyti (šaudmenys nesudėti į ginklus). Jie saugomi tokioje vietoje, kuri orlaiviui skrendant nėra prieinama jokiam asmeniui (išskyrus Aprašo 34.1 ir 34.2 papunkčiuose nurodytus atvejus). Aprašo 34.3 ir 34.4 papunkčiuose nurodytais atvejais ginklą gabenantis asmuo oro vežėjo atstovui pateikia Aprašo 35 punkte numatytą suderinimo su viešąja įstaiga Transporto kompetencijų agentūra raštą ir Aprašo priede nurodytą deklaraciją.

37.	Ginklai kitomis transporto priemonėmis vežami Įstatymo 33 straipsnio 1 dalyje nustatyta tvarka.

VI SKYRIUS

GINKLŲ PATEIKIMAS LIETUVOS RESPUBLIKOS MUITINEI

38.	Į Lietuvos Respubliką įvežami ar iš jos išvežami ginklai pateikiami ir deklaruojami Lietuvos Respublikos muitinei, muitinės deklaracija pildoma muitinės įgyvendinamųjų teisės aktų nustatyta tvarka. Asmenys, įvežantys į Lietuvos Respubliką ar išvežantys iš jos ginklus, muitinės įstaigoje muitinį tikrinimą atliekantiems pareigūnams kartu su kitais muitiniam tikrinimui atlikti privalomais pateikti dokumentais privalo pateikti leidimo įvežti (išvežti) pavienius ginklus originalą, išskyrus Aprašo 39 punkte nurodytą atvejį, kai leidimo įvežti (išvežti) pavienius ginklus nereikia pateikti.

39.	Asmenys, laikinai (ne ilgiau kaip 24 mėnesiams) išvežantys ginklus iš Lietuvos Respublikos jų tinkamumui nustatyti, eksponuoti, taisyti, laikinai sandėliuoti, medžioklės ar sporto tikslais, muitinės įstaigoje muitinį tikrinimą atliekantiems pareigūnams privalo pateikti ginklų pažymėjimus, taip pat dokumentus, patvirtinančius ginklų išvežimo tikslą ir kad ginklai šiam tikslui išvežami laikinai (ne ilgiau kaip 24 mėnesiams). Šiuo atveju leidimo įvežti (išvežti) pavienius ginklus muitinį tikrinimą atliekantiems pareigūnams pateikti nereikia.

40.	Kai ginklai įvežami į Lietuvos Respubliką ar iš jos išvežami pagal bendrą juridiniam asmeniui išduotą leidimą įvežti (išvežti) pavienius ginklus, kiekvienas asmuo, įvežantis į Lietuvos Respubliką ar iš jos išvežantis išduotame leidime nurodytus ginklus, juos pateikia ir deklaruoja Lietuvos Respublikos muitinei, muitinės deklaraciją pildo muitinės įgyvendinamųjų teisės aktų nustatyta tvarka.

41.	Už įvežamų ginklų vežimą atsakingas asmuo (vežėjas) privalo užtikrinti, kad būtų laikomasi vežamų ginklų vežimo ir laikymo (saugojimo) reikalavimų, kol ginklai perduodami asmeniui, kuriam išduotas leidimas įvežti (išvežti) pavienius ginklus.

42.	Vežėjo įvežti ginklai saugomi muitinės įstaigoje, esančioje valstybės sienos perėjimo punkte. Asmuo, kuriam išduotas leidimas įvežti (išvežti) pavienius ginklus, perduodamas juos už ginklų vežimą atsakingam asmeniui (vežėjui) ar (ir) muitinės pareigūnams, privalo pateikti leidimo įvežti (išvežti) pavienius ginklus originalą, taip pat asmens tapatybę patvirtinantį dokumentą.

43.	Įvežamų, išvežamų, vežamų tranzitu ginklų muitinis tikrinimas ir įforminimas atliekamas muitinės įgyvendinamųjų teisės aktų nustatyta tvarka.

44.	Įvežamų, išvežamų, vežamų tranzitu ginklų muitinis tikrinimas ir įforminimas atliekamas tik pateikus leidimą įvežti (išvežti) pavienius ginklus (kartu su B, C ir D dalimis), išskyrus Aprašo 39 punkte nurodytą atvejį, kai leidimo įvežti (išvežti) pavienius ginklus nereikia pateikti, ir muitinės deklaraciją.

45.	Muitinės įstaiga, atlikusi muitinį tikrinimą, apie tai pažymi Integruotoje muitinės informacinėje sistemoje arba:

45.1.	leidimo įvežti (išvežti) pavienius ginklus B dalį ne vėliau kaip per 15 darbo dienų registruotu laišku persiunčia jį išdavusiai įstaigai;

45.2.	leidimo įvežti (išvežti) pavienius ginklus C dalį pasilieka ir Lietuvos vyriausiojo archyvaro nustatyta tvarka saugo;

45.3.	leidimo įvežti (išvežti) pavienius ginklus D dalį grąžina asmeniui, vežančiam ginklus.

VII SKYRIUS

INFORMACIJOS TEIKIMAS

46. Policijos įstaiga, išdavusi leidimą vežti ginklus ar išankstinį sutikimą dėl ginklų vežimo, atsisakiusi išduoti šiuos dokumentus ar panaikinusi leidimo vežti ginklus galiojimą, tą pačią atitinkamo sprendimo priėmimo darbo dieną suveda duomenis, nurodytus 2019 m. sausio 16 d. Komisijos deleguotojo reglamento (ES) 2019/686, kuriuo pagal Tarybos direktyvą 91/477/EEB nustatoma sistemingo keitimosi informacija apie šaunamųjų ginklų perdavimą Sąjungoje elektroninėmis priemonėmis tvarka, 6 straipsnyje, į Europos Sąjungos vidaus rinkos informacinę sistemą (IMI).

47. Policijos įstaiga, išdavusi leidimą įvežti (išvežti) pavienius ginklus (tik dėl ginklų išvežimo), nedelsdama apie tai praneša valstybės, į kurią vežami ginklai, kompetentingai institucijai, taip pat visų valstybių, per kurias ginklai bus vežami tranzitu, kompetentingoms institucijoms.

48.	Aprašo 47 punkte nurodytame pranešime nurodomi duomenys apie asmenį, kuris realizavo ginklą, ir apie asmenį, kuris jį įsigijo, taip pat šaunamojo ginklo, šaudmenų duomenys, nurodyti Įstatymo 46 straipsnio 2 dalyje.

49.	Jeigu policijos įstaiga neturi duomenų, kuriai užsienio valstybės kompetentingai institucijai turi būti teikiami Aprašo 48 punkte nurodyti duomenys, apie tai praneša Interpolo Lietuvos nacionaliniam skyriui, o šis šią informaciją perduoda atitinkamos valstybės Interpolo nacionaliniam skyriui.

VIII SKYRIUS

BAIGIAMOSIOS NUOSTATOS

50.	Ginklų įvežimą, išvežimą, tranzitą, vežimą per Lietuvos Respublikos teritoriją kontroliuoja policijos įstaiga, Valstybės sienos apsaugos tarnyba prie Lietuvos Respublikos vidaus reikalų ministerijos, Lietuvos Respublikos muitinė, kitos institucijos pagal kompetenciją.

51.	Leidimas vežti ginklus ar Europos šaunamojo ginklo leidimas kartu su ginklais pateikiamas Lietuvos Respublikos ar Europos Sąjungos valstybių narių institucijų pareigūnams, pagal kompetenciją atliekantiems ginklų patikrinimus.

52. Asmens duomenys, kurie pateikiami dokumentuose pagal Aprašo nuostatas, tvarkomi vadovaujantis 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas), Lietuvos Respublikos asmens duomenų teisinės apsaugos įstatymu bei kitais Lietuvos Respublikos teisės aktais, reglamentuojančiais asmens duomenų apsaugą. Asmens duomenų tvarkymo tikslas – siekiant priimti sprendimą dėl leidimo įvežti (išvežti) pavienius ginklus, leidimo vežti ginklus, Europos šaunamojo ginklo leidimo ir išankstinio sutikimo dėl ginklų vežimo išdavimo, taip pat informacijos apie ginklų vežimą pateikimo užsienio valstybėms tikslais. Duomenų subjektų teisės įgyvendinamos duomenų valdytojo, į kurį kreipiamasi dėl duomenų subjekto teisių įgyvendinimo, nustatyta tvarka.

––––––––––––––––––––

Pavienių ginklų, ginklų priedėlių,

šaudmenų, jų dalių įvežimo, išvežimo,

vežimo, gabenimo tranzitu, vežimo

Lietuvos Respublikoje ir informacijos apie

pavienių ginklų vežimą pateikimo

užsienio valstybėms tvarkos aprašo

priedas

Deklaracija

dėl ginklo gabenimo civilinio orlaivio pilotų kabinoje

Teisėsaugos, saugumo ir žvalgybos, gynybos institucijos pareigūnas

Vardas, pavardė:
Institucija:
Vežami ginklai:
Ginklo gabenimo tikslas:

Patvirtinu, kad man yra žinoma ginklo naudojimo orlaivyje rizika, sutinku su šiais reikalavimais ir jų laikysiuosi:

	deklaruosiu savo tarnybinį ginklą oro vežėjui;

	išimsiu šaudmenis iš ginklo dalyvaujant oro vežėjo atstovui;

	sudėsiu šaudmenis į tinkamą talpyklą;

	visais atvejais šaudmenis laikysiu saugiai ir neprieinamus jokiam asmeniui;

	įdėsiu ginklą į saugų voką ir per oro uosto aviacijos saugumo tarnybos pareigūnus pateiksiu jį saugoti orlaivio vadui;

	oro vežėjo atstovas prieš skrydį mane pristatys orlaivio vadui.

Skrydžio numeris ir data:
Išvykimo oro uostas:
Atvykimo oro uostas:
Tarpinis oro uostas:

Teisėsaugos, saugumo ir žvalgybos, gynybos institucijos vadovo vardas, pavardė, spaudas, parašas	Teisėsaugos, saugumo ir žvalgybos, gynybos institucijos pareigūno parašas

____________________

PATVIRTINTA
Lietuvos Respublikos Vyriausybės

2023 m. liepos 31 d. nutarimu Nr. 636

ŪKINĖS VEIKLOS, SUSIJUSIOS SU GINKLAIS, GINKLŲ PRIEDĖLIAIS, ŠAUDMENIMIS IR JŲ DALIMIS, LICENCIJAVIMO TAISYKLĖS

I SKYRIUS

BENDROSIOS NUOSTATOS

1. Ūkinės veiklos, susijusios su ginklais, ginklų priedėliais, šaudmenimis ir jų dalimis, licencijavimo taisyklės (toliau – Taisyklės) nustato licencijų verstis Lietuvos Respublikos ginklų ir šaudmenų kontrolės įstatymo (toliau – Įstatymas) 19 straipsnio 1 dalyje nurodyta licencijuojama ūkine veikla (toliau – licencija), taip pat rašytinių sutikimų verstis Įstatymo 19 straipsnio 1 dalyje nurodyta licencijuojama ūkine veikla (toliau – sutikimas), išdavimo, licencijos ar sutikimo patikslinimo (papildymo), licencijos ir sutikimo galiojimo sustabdymo, galiojimo sustabdymo panaikinimo ir galiojimo panaikinimo tvarką.

2. Taisyklėse vartojamos sąvokos suprantamos taip, kaip jos apibrėžtos Įstatyme.

3. Taisyklių nustatyta tvarka licenciją ar sutikimą turi teisę gauti Įstatymo 19 straipsnio 2 ir 3 dalyse nurodyti asmenys (toliau – pareiškėjai).

4. Pareiškėjai, asmenys, turintys licencijas ar sutikimus (toliau – licencijos turėtojai), Taisyklėse nurodytą informaciją ir dokumentus gali pateikti per atstumą (siunčiant paštu, registruotu paštu, per kurjerį, elektroniniu paštu), elektroninių ryšių priemonėmis per Paslaugų ir gaminių kontaktinį centrą, Policijos elektroninių paslaugų sistemą arba tiesiogiai kreipdamiesi į Lietuvos policijos generalinio komisaro įgaliotą policijos įstaigą (toliau – licencijas išduodanti institucija). Licencijas išduodanti institucija į pareiškėjų ir licencijos turėtojų pateiktą Taisyklėse nurodytą prašymą atsako ir informaciją teikia tokiu būdu, kokiu buvo pateiktas šis prašymas. Jeigu pareiškėjų ar licencijos turėtojų pateiktame prašyme buvo nurodytas būdas, kuriuo pageidaujama gauti atsakymą ir informaciją, į šį prašymą atsakymas ir informacija teikiami nurodytu būdu.

II SKYRIUS

LICENCIJOS AR SUTIKIMO IŠDAVIMAS IR PATIKSLINIMAS (PAPILDYMAS)

5. Pareiškėjai, norintys gauti licenciją ar sutikimą, licencijas išduodančiai institucijai pateikia prašymą, kuriame nurodoma:

5.1. prašymo pateikimo data;

5.2. Europos fizinio asmens vardas, pavardė, gimimo data, gyvenamosios vietos adresas arba Europos juridinio asmens pavadinimas, teisinė forma, kodas, buveinės adresas;

5.3. kontaktiniai duomenys – telefono ir (ar) elektroninio pašto adresas;

5.4. licencijuojamos ūkinės veiklos, kuria verstis prašoma išduoti licenciją ar sutikimą, pavadinimas;

5.5. Europos juridinio asmens administracijos vadovo ir kontroliuojančiojo (-iųjų) asmens (-ų) bei Europos juridinio asmens darbuotojo, dirbančio su licencijuojama ūkine veikla tiesiogiai susijusį darbą, taip pat ginklininko vardas (-ai), pavardė (-ės), asmens tapatybę patvirtinančio dokumento numeris, galiojimo data ir šį dokumentą išdavusi įstaiga.

6. Kartu su Taisyklių 5 punkte nurodytu prašymu pateikiami šie dokumentai (kreipiantis per atstumą arba tiesiogiai į licencijas išduodančią instituciją pateikiami dokumentų originalai arba jų kopijos, patvirtintos Lietuvos vyriausiojo archyvaro tvirtinamose Dokumentų rengimo taisyklėse nustatyta tvarka, o kreipiantis per Policijos elektroninių paslaugų sistemą arba Paslaugų ir gaminių kontaktinį centrą pateikiami skaitmeniniai, elektroniniai dokumentai arba dokumentų originalų skaitmeninės kopijos):

6.1. Europos juridinio asmens steigimo dokumentai (jeigu šie dokumentai nėra tvarkomi Juridinių asmenų registre);

6.2. Europos fizinio asmens tapatybę patvirtinantis dokumentas (jeigu pareiškėjas – Europos fizinis asmuo);

6.3. sveikatos patikrinimo išvada, patvirtinanti, kad Europos fizinis asmuo ar Europos juridinio asmens darbuotojas, dirbantis su licencijuojama ūkine veikla tiesiogiai susijusį darbą, taip pat ginklininkas, neserga ligomis ar neturi fizinių trūkumų, dėl kurių asmuo negali įsigyti ar turėti ginklo;

6.4. savo registracijos valstybėje narėje gautas licencijas ir (ar) leidimus verstis Įstatymo 19 straipsnio 1 dalyje nustatyta veikla ir valstybės narės, išdavusios licenciją ir (ar) leidimą verstis Įstatymo 19 straipsnio 1 dalyje nustatyta veikla, patikrintų asmenų, kurie dirba su licencijuojama ūkine veikla tiesiogiai susijusį darbą, sąrašą, kuriame nurodytas (-i) asmens (-ų) vardas (-ai), pavardė (-ės), asmens tapatybę patvirtinančio dokumento numeris, galiojimo data ir šį dokumentą išdavusi įstaiga (tik sutikimui gauti).

7. Taisyklių 6 punkte nurodyti dokumentai pateikiami lietuvių arba anglų kalba, o jeigu šie dokumentai pateikiami kita užsienio kalba, kartu turi būti pateiktas vertimo paslaugas teikiančio asmens patvirtintas jų vertimas į lietuvių kalbą.

8. Gavusi Taisyklių 5 ir 6 punktuose nurodytus dokumentus, licencijas išduodanti institucija, laikydamasi Įstatymo 19 straipsnio 5 dalyje nustatytų terminų ir sąlygų, išsiunčia pareiškėjui ar jo įgaliotam asmeniui patvirtinimą, kad dokumentai gauti. Jeigu pareiškėjas pateikia neišsamų ar netinkamai įformintą (neatitinkantį Taisyklių 5 punkte nustatytų reikalavimų) prašymą arba pateikia ne visus ar netinkamai užpildytus dokumentus ar klaidingą, neišsamią informaciją, kurių reikia licencijai ar sutikimui išduoti, licencijas išduodanti institucija per 5 darbo dienas nuo tokio prašymo gavimo dienos praneša pareiškėjui ar jo įgaliotam asmeniui, kad būtina per licencijas išduodančios institucijos nustatytą terminą, ne ilgesnį kaip 10 darbo dienų nuo šio pranešimo gavimo, pateikti trūkstamus dokumentus ir (ar) patikslintą informaciją ir kad terminas išduoti licenciją ar sutikimą skaičiuojamas nuo visų tinkamai įformintų dokumentų gavimo licencijas išduodančioje institucijoje dienos.

9. Licencijas išduodanti institucija, Lietuvos policijos generalinio komisaro nustatyta tvarka patikrinusi, ar Europos juridinio asmens administracijos vadovui, kontroliuojančiajam (-tiesiems) asmeniui (-ims) netaikoma bent viena Įstatymo 17 straipsnio 1 dalies 10, 11 punktuose ir (ar) 18 straipsnio 2 dalyje nustatyta aplinkybė, ar Europos fiziniam asmeniui, Europos juridinio asmens darbuotojui, dirbančiam su licencijuojama ūkine veikla tiesiogiai susijusį darbą, taip pat ginklininkui netaikoma bent viena Įstatymo 17 straipsnio 1 dalies 3, 10, 11 ir (ar) 18 straipsnio 2 dalyje nustatyta aplinkybė, o sutikimo išdavimo atveju patikrinusi ir Taisyklių 6.4 papunktyje nurodytų licencijų ir (ar) leidimų galiojimą, ne vėliau kaip per 30 kalendorinių dienų nuo Taisyklių 5 ir 6 punktuose nurodytų visų tinkamai įformintų dokumentų gavimo dienos priima sprendimą išduoti licenciją ar sutikimą ir apie priimtą sprendimą informuoja pareiškėją ar jo įgaliotą asmenį arba pateikia pareiškėjui ar jo įgaliotam asmeniui rašytinį motyvuotą atsisakymą išduoti licenciją ar sutikimą, nurodydama apskundimo tvarką. Licencija ar sutikimas laikomi išduotais nuo sprendimo priėmimo dienos.

10. Licencijoje, sutikime nurodoma:

10.1. dokumentą išdavusios institucijos pavadinimas;

10.2. dokumento numeris;

10.3. licencijos turėtojas (Europos fizinio asmens vardas ir pavardė, asmens kodas (jeigu asmens kodo neturi, – gimimo data), gyvenamosios vietos adresas ar Europos juridinio asmens pavadinimas, teisinė forma, kodas, buveinės adresas);

10.4. licencijuojamos ūkinės veiklos rūšys;

10.5. dokumento išdavimo data;

10.6. dokumentą išdavusios institucijos pareigūno pareigos, vardas ir pavardė.

11. Licencijos, sutikimai išduodami per Policijos licencijuojamos veiklos informacinę sistemą.

12. Licencija ar sutikimas patikslinami (papildomi) (įrašomi patikslinti duomenys į Policijos licencijuojamos veiklos informacinę sistemą), jeigu pasikeičia bent vienas iš licencijos turėtojo duomenų, nurodytų Taisyklių 10.3 papunktyje.

13. Licencijos turėtojas ne vėliau kaip per 10 darbo dienų nuo Taisyklių 10.3 papunktyje nurodytų licencijos turėtojo duomenų pasikeitimo licencijas išduodančiai institucijai privalo pateikti rašytinį prašymą patikslinti (papildyti) licenciją ar sutikimą. Kartu su šiuo prašymu pateikiami dokumentai, patvirtinantys pasikeitusius duomenis.

14. Licencijas išduodanti institucija privalo patikslinti (papildyti) licenciją ar sutikimą ne vėliau kaip per 10 darbo dienų nuo visų tinkamai įformintų dokumentų, kurių reikia licencijai ar sutikimui patikslinti (papildyti), gavimo dienos. Jeigu pateikti ne visi Taisyklių 13 punkte nurodyti arba nevisiškai (netiksliai) užpildyti dokumentai, licencijas išduodanti institucija per 5 darbo dienas nuo Taisyklių 13 punkte nurodyto prašymo gavimo dienos praneša licencijos turėtojui, kad būtina per licencijas išduodančios institucijos nustatytą terminą, ne ilgesnį kaip 10 darbo dienų nuo šio pranešimo gavimo, pateikti trūkstamus dokumentus ir (ar) informaciją ir kad terminas licencijai ar sutikimui patikslinti (papildyti) skaičiuojamas nuo visų tinkamai įformintų dokumentų, kurių reikia licencijai ar sutikimui patikslinti (papildyti), gavimo dienos.

15. Licencijas išduodanti institucija apie licencijos ar sutikimo patikslinimą (papildymą) ne vėliau kaip per 3 darbo dienas nuo sprendimo patikslinti (papildyti) licenciją ar sutikimą priėmimo dienos praneša licencijos turėtojui ar jo įgaliotam asmeniui.

16. Iš licencijos turėtojo neturi būti reikalaujama pateikti dokumentų ir (ar) informacijos, kuriuos licencijos turėtojas jau yra pateikęs licencijas išduodančiai institucijai, išskyrus tuos atvejus, kai licencijos turėtojo pateikti duomenys ir (ar) informacija pasikeičia, taip pat kuriuos, vadovaudamasi Lietuvos Respublikos viešojo administravimo įstatyme nustatytu vieno langelio principu, gali gauti pati licencijas išduodanti institucija.

17. Licencija ar sutikimas neišduodami Įstatymo 19 straipsnio 8 ir 9 dalyse nustatytais pagrindais.

III SKYRIUS

LICENCIJOS AR SUTIKIMO GALIOJIMO SUSTABDYMAS, GALIOJIMO SUSTABDYMO PANAIKINIMAS IR GALIOJIMO panaikinimas

18. Licencijos ar sutikimo galiojimas sustabdomas ir galiojimo sustabdymas panaikinamas Įstatymo 19 straipsnio 12–14 dalyse nustatytais pagrindais.

19. Licencijos ar sutikimo turėtojas, įspėtas apie galimą licencijos ar sutikimo galiojimo sustabdymą, turi pašalinti licencijas išduodančios institucijos nurodytus pažeidimus (toliau – pažeidimai) per licencijas išduodančios institucijos nustatytą terminą, ne trumpesnį kaip 5 darbo dienos nuo įspėjimo apie galimą licencijos ar sutikimo galiojimo sustabdymą gavimo dienos.

20. Apie sprendimą sustabdyti licencijos ar sutikimo galiojimą licencijas išduodanti institucija per 3 darbo dienas nuo šio sprendimo priėmimo dienos praneša licencijos ar sutikimo turėtojui ir nurodo licencijos ar sutikimo galiojimo sustabdymo priežastis ir pagrindus. Sustabdžius licencijos ar sutikimo galiojimą, licencijos ar sutikimo turėtojas pažeidimus privalo pašalinti ne vėliau kaip per Įstatymo 19 straipsnio 15 dalies 2 punkte nustatytą terminą.

21. Pašalinęs pažeidimus, licencijos ar sutikimo turėtojas apie tai praneša licencijas išduodančiai institucijai, pateikdamas dokumentus, įrodančius, kad nebėra aplinkybių, dėl kurių buvo sustabdytas licencijos ar susitikimo galiojimas, o ši ne vėliau kaip per 10 darbo dienų nuo šio licencijos ar sutikimo turėtojo pranešimo gavimo dienos patikrina, ar pažeidimai pašalinti, ir, jeigu pažeidimai pašalinti, priima sprendimą panaikinti licencijos ar sutikimo galiojimo sustabdymą. Jeigu pažeidimai nepašalinti ir Įstatymo 19 straipsnio 15 dalies 2 punkte nustatytas terminas dar nepasibaigęs, licencijas išduodanti institucija apie tai praneša licencijos ar sutikimo turėtojui ir papildomai nurodo pažeidimus pašalinti iki šio termino pabaigos. Licencijos ar sutikimo galiojimo sustabdymą licencijas išduodanti institucija panaikina ir tais atvejais, kai, atlikusi patikrinimą, nustato, kad nebėra aplinkybių, dėl kurių buvo sustabdytas licencijos ar sutikimo galiojimas. Šiuo atveju licencijas išduodanti institucija licencijos ar sutikimo galiojimo sustabdymą panaikina per 3 darbo dienas nuo nurodyto patikrinimo atlikimo dienos. Apie sprendimą panaikinti licencijos ar sutikimo galiojimo sustabdymą licencijas išduodanti institucija per 3 darbo dienas nuo šio sprendimo priėmimo dienos praneša licencijos ar sutikimo turėtojui.

22. Licencijos ar sutikimo galiojimas panaikinamas Įstatymo 19 straipsnio 15 ir 16 dalyse nustatytais pagrindais.

23. Panaikinusi licencijos ar sutikimo galiojimą, licencijas išduodanti institucija per 3 darbo dienas nuo sprendimo panaikinti licencijos ar sutikimo galiojimą priėmimo dienos praneša licencijos ar sutikimo turėtojui apie licencijos ar sutikimo galiojimo panaikinimą ir nurodo šio panaikinimo priežastis ir pagrindus, šio sprendimo apskundimo tvarką. Licencija ar sutikimas, kurių galiojimas panaikintas, turi būti grąžinti licencijas išduodančiai institucijai per 5 darbo dienas nuo pranešimo apie licencijos ar sutikimo galiojimo panaikinimą gavimo dienos, išskyrus tuos atvejus, kai licencija ar sutikimas išduoti elektronine forma.

IV SKYRIUS

BAIGIAMOSIOS NUOSTATOS

24. Įstatymo 19 straipsnio 1 dalyje nurodytos licencijuojamos ūkinės veiklos sąlygų laikymosi priežiūrą atlieka licencijas išduodančios institucijos administracinis padalinys, kuris neatlieka licencijų ir sutikimų išdavimo funkcijų.

25. Asmens duomenys, kurie pateikiami dokumentuose pagal Aprašo nuostatas, tvarkomi vadovaujantis 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas), Lietuvos Respublikos asmens duomenų teisinės apsaugos įstatymu bei kitais Lietuvos Respublikos teisės aktais, reglamentuojančiais asmens duomenų apsaugą. Asmens duomenų tvarkymo tikslas – siekiant priimti sprendimą dėl licencijų, taip pat sutikimų išdavimo, licencijos ar sutikimo patikslinimo (papildymo), licencijos ir sutikimo galiojimo sustabdymo, galiojimo sustabdymo panaikinimo ir galiojimo panaikinimo. Duomenų subjektų teisės įgyvendinamos duomenų valdytojo, į kurį kreipiamasi dėl duomenų subjekto teisių įgyvendinimo, nustatyta tvarka.

––––––––––––––––––––